Mariach akwatiddwa Poliisi ya Old Kampala - Radio Simba, The Best Luganda Station in the World !\nMariach akwatiddwa Poliisi ya Old Kampala\nMunnakatemba Charles Kasozi Mariachi 30, wamu ne kanyama we Micheal Bunjo bakwatiddwa Poliisi lwakukuba nebalumya omusirikale wa Traffic nebayuza ne Uniform ye. Bano omusango baguziza ekiro ku ssaawa bbiri nga 30-june-2018 e Mengo.\nBano babadde batambulira mu motoka nnamba UAZ 127T nga bavugira ku ludda olukyamu mu kadde ka Jam omusirikale wa Traffic nga ono wa Poliisi yak u Old Kampala PC. Eldard Kamugisha nabalagira okudda emabega bayite awatuufu bbo nebalemera kukyokwagala okukozesa one way nti tebalina budde.\nOmusirikale bweyasabye eyabadde avuga driving permit wamu ne card ye motoka Mariach wamu ne dereeva we ne bavaayo nebamukuba, nebamuvuma wamu n’omuyuriza uniform ye era bwatyo naddusibwa mu ddwaliro e Mulago.\nMariachi yamutegezeza nga bwesasula omusolo era nga asobola n’okumugobya ku mulimu nga akubye essimu emu yokka. Yamulagidde amuviire kuba yabadde amwononera obudde songa yabadde alina show e Masaka.\nBombi bakuumirwa ku Poliisi ya Old Kampala era nga baguddwako emisango 4 okuli okuvuga wamu n’okukozesa obubi oluguudo, okulemesa omusirikale wa Traffic okukola emirimu gye, okulumya omusirikale wa gavumenti, wamu n’okwonoona ekyambalo kya Gavumenti mubugenderevu.\nKino kituusewo nga omusirikale wa Traffic ennaku bbiri eziyise Cpl. Nnalongo Alice Nakandi bweyali ayamba ku Traffic Jam e Bugoloobi mu Junction yatomerwa owa Boda Boda naggwa.\nEddwaliro ly’e Kawolo ligiddwako engalo


Bukedde Online - 'Ababagoba ku ttaka mubasibe emiguwa'\n'Ababagoba ku ttaka mubasibe emiguwa'\nTown Clerk wa Wakiso abakozi gwe baakoledde akabaga okwekulisa azziddwa ku mulimu\nNneetooloola Bambi Baaba Baabuwe ne mmuzuu...\nMINISITA wa guno na guli, Haji Abdu Nadduli alagidde abantu abagobwa ku byalo basibe abagobaganya emiguwa, bamukubire ajje abakoleko.\nHaji Nadduli (ku ddyo) ng’ayogera eri abagobwa ku ttaka e Mpunge mu Mukono.\nBano bagobwa ku byalo 11 ku 20 ebikola eggombolola y’e Mpunge mu disitulikiti y’e Mukono.\nAlice Nampiima ssentebe wa NRM mu ggombolola yategeezezza nti ebyalo bino kuliko; Mengo, Katale, Buzu, Mbale, Mpunge, Wansinga, Mbazi, Lulagwe ne Muvo. “Nkwatibwa ennaku okulaba ng’abantu abakaddiyidde ku ttaka lino nga baziiseeko n’abantu baabwe ate bagobaganyizibwa.\nEttaka lino lya Gavumenti (Public Land)naye abantu be tutamanyi nga ffe abakulembeze bavaayo n’ebyapa nga n’ettaka gye liri tebamanyiiyo ne batiisatiisa okugoba abantu.\nNtambudde ofiisi okuzimalayo ze nsuubiramu obuyambi nga ntya nti abantu bano bwe babagoba olwo 2021 obululu bwa Pulezidenti Yoweri Museveni ndibunoonya mu miti!” Nampiima omwennyamivu bwe yategeezezza.\nYanokoddeyo abagagga omuli Henry Ssaabaganzi eyaliko omukozi ku disitulikiti y’e Mukono, Brenda Nabukenya, omubaka wa Buvuma, Robert Migadde n’abalala.\nSsentebe wa NRM mu disitulikiti y’e Mukono, Hajji Twahir Ssebaggala yategeezezza Nadduli nti ng’ekibiina ekiri mu buyinza, baasalawo okulwanirira abantu bano okulaba nga tebagobwa mu bukyamu.\nSsebaggala yagambye nti, baatuuka n’ewa Minisita omubeezi ow’amazzi mu ggwanga, Ronald Kibuule n’abasindika ewa Nadduli naye eyasitukiddemu.\nAbatuuze beekokkola obukulembeze okuviira ddala ku kyalo, oweggombolola, ssentebe wa disitulikiti Andrew Ssenyonga n’omubaka waabwe Johnson Muyanja Ssenyonga be baagambye nti babatuukiridde enfunda eziwera naye tebabayambye.\nEdward Ssemutumba yagambye nti, bo ng’abantu ba wansi tebabalabamu mugaso, batinkiza na bagagga abaagala okubagoba nga tebayise mu mateeka.\nMinisita Nadduli yagumizza abatuuze nti, tewali agenda kubagoba ku bibanja byabwe nga gavumenti ya Museveni y’eri mu buyinza.\nYabasabye okukomya okutuula obutuuzi ng’abagagga babagobaganya n’abasaba okukwata omu ku bagagga anaddayo okugenda gye bali ng’abagoba bamusibe ku miguwa olwo bamuyite amukoleko!\nYasuubizza okukuhhaanya fayiro zonna ezikwata ku nsonga z’abatuuze abagobaganyizibwa azitwale mu kakiiko akabuuliriza ku nsonga z’ettaka akakulirwa omulamuzi Catherine Bamugemereire, kazibuulirizeeko\nLwanyisa endwadde n'amazzi ga cukamba\nLeero mu mboozi y'omukenkufu, tukulaze engeri gy'oyinza okukozesaamu Butto w'ensigo za Chia okutangira okukonziba


Yakuwa Atuwa Obulagirizi nga Tukola Omulimu gw’Okubuulira | Ogw’Okusoma\nEkitabo Ekyasanyusa Ennyo ab’Oluganda mu Japan\nYoleka Obwetoowaze n’Obusaasizi nga Yesu bwe Yakola\nYoleka Obuvumu n’Okutegeera nga Yesu bwe Yakola\nWeeyongere Okubuulira n’Obunyiikivu\nAmawanga Gategekebwa ‘Okuyigirizibwa Yakuwa’\nYakuwa Atuwa Obulagirizi nga Tukola Omulimu gw’Okubuulira\nOKUVA MU TTEREKERO LYAFFE “Ekiseera Ekikulu Ennyo”\nOmunaala gw'Omukuumi—Ogw'Okusoma mu Kibiina | Febwali 2015\nBISOME MU Albanian American Sign Language Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Krio Latvian Lithuanian Lucholi Luganda Lunda Lunyankore Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quechua (Cuzco) Romanian Russian Russian Sign Language Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\n“Nze Mukama Katonda wo, akuyigiriza okugasa, akukulembera mu kkubo ly’oba oyitamu.”—IS. 48:17.\nAbaweereza ba Yakuwa beenyigidde batya mu mulimu gw’okuvvuunula Bayibuli?\nTukozesezza tutya ebiseera eby’emirembe n’enkulaakulana mu by’entambula?\nBintu ki ebituyambye nga tubuulira amawulire amalungi?\n1. Bizibu ki Abakristaayo bye boolekaganye nabyo nga bakola omulimu gw’okubuulira mu kiseera kyaffe?\nABAYIZI ba Bayibuli * bwe baatandika okubuulira amawulire amalungi, emyaka nga 130 emabega, baayolekagana n’ebizibu bingi. Okufaananako Abakristaayo abaaliwo mu kyasa ekyasooka, nabo baali balangirira obubaka bangi bwe baali tebaagala kuwulira. Baali batono nnyo, ate ng’okutwalira awamu abantu mu nsi babatwala ng’abataasoma. Okugatta ku ekyo, Sitaani Omulyolyomi yali anaatera okuboolekeza “obusungu” bwe. (Kub. 12:12) Ate era omulimu gwabwe ogw’okubuulira gwali gwa kukolebwa ne “mu nnaku ez’oluvannyuma,” ekiseera ekyandibadde ekizibu ennyo.—2 Tim. 3:1.\n2. Kiki Yakuwa ky’akoze okusobozesa omulimu gw’okubuulira okukolebwa mu kiseera kyaffe?\n2 Yakuwa ayagala abantu be leero babuulire amawulire amalungi ku kigero ekisingayo okuba ekya waggulu, era tewali kintu kyonna kisobola kulemesa kigendererwa kye ekyo kutuukirira. Nga bwe yanunula eggwanga lya Isiraeri okuva mu Babulooni, Yakuwa anunudde abaweereza be mu kiseera kyaffe okuva mu “Babulooni Ekinene,” nga gano ge madiini gonna ag’obulimba. (Kub. 18:1-4) Atuyigirizza ebintu ebituganyula, atuwadde emirembe, era atuyambye okuyigiriza abalala ebimukwatako. (Soma Isaaya 48:16-18.) Kyokka ekyo tekitegeeza nti Yakuwa ayingira mu buli mbeera eriwo mu nsi atusobozese okubuulira amawulire amalungi. Wabaddewo ebintu ebimu mu nsi ebikifudde ekyangu eri abaweereza ba Katonda okubuulira. Wadde kiri kityo, kikulu okukijjukira nti Yakuwa y’atuyambye okugumira okuyigganyizibwa n’embeera endala enzibu ne tusobola okubuulira amawulire amalungi mu nsi eno eri mu buyinza bwa Sitaani.—Is. 41:13; 1 Yok. 5:19.\n3. Okumanya okutuufu kweyongedde kutya leero?\n3 Yakuwa yaluŋŋamya nnabbi Danyeri okugamba nti mu nnaku ez’enkomerero okumanya okutuufu kwandyeyongedde. (Soma Danyeri 12:4.) Yakuwa yayamba Abayizi ba Bayibuli okutegeera amazima agaali gamaze emyaka mingi nga gabuutikiddwa enjigiriza za Kristendomu ez’obulimba. Leero akozesa abantu be okumanyisa abantu mu nsi yonna amazima. Mu butuufu, tulaba obunnabbi bwa Danyeri nga butuukirira. Kati abantu nga 8,000,000 be bakkirizza amazima agali mu Bayibuli era bagabuulirako abalala mu nsi yonna. Ebimu ku bintu ebiyambye abaweereza ba Katonda leero okukola omulimu gw’okubuulira mu nsi yonna bye biruwa?\nOMULIMU OGW’OKUVVUUNULA BAYIBULI\n4. Mu kyasa ekya 19, Bayibuli yavvuunulwa mu nnimi mmeka?\n4 Ekimu ku bintu ebikifudde ekyangu okubuulira amawulire amalungi kwe kuba nti abantu bangi balina Bayibuli. Okumala ebyasa bingi, abakulembeza b’amadiini ga Kristendomu baali tebakkiriza bantu kusoma Bayibuli, era baawoma n’omutwe mu kuttibwa kw’abamu ku abo abaagivvuunulanga. Kyokka mu kyasa ekya 19, waaliwo ebibiina ebyavvuunula Bayibuli era ne bigikuba mu kyapa mu nnimi nga 400. Ekyasa ekya 19 we kyagwerako, abantu bangi baalina Bayibuli naye nga tebalina kumanya kutuufu okuli mu Byawandiikibwa.\n5. Abajulirwa ba Yakuwa beenyigidde batya mu mulimu gw’okuvvuunula Bayibuli?\n5 Abayizi ba Bayibuli baali bakimanyi nti baalina okubuulira, era baafuba okuyigiriza abantu Bayibuli. Okugatta ku ekyo, abantu ba Yakuwa bakozesezza enkyusa za Bayibuli ezitali zimu era ne bazibunyisa. Okuva mu 1950, abaweereza ba Yakuwa bakubye mu kyapa Bayibuli ey’Enkyusa ey’Ensi Empya mu bulambalamba oba mu bitundutundu mu nnimi ezisukka mu 120. Enkyusa ey’Ensi Empya ey’Olungereza eya 2013 ekozesa olulimi olwangu okutegeera era kijja kuba kyangu okugivvuunula mu nnimi endala nnyingi. Ate era okukozesa Bayibuli ennyangu okutegeera, kikifuula kyangu gye tuli okukola omulimu gw’okubuulira.\n6, 7. (a) Ntalo ki ezibaddewo mu myaka 100 egiyise? (b) Emirembe emisaamusaamu egibaddewo mu nsi ezitali zimu gituyambye gitya okukola omulimu gwaffe ogw’okubuulira?\n6 Oyinza okuba nga weebuuza, ‘Ddala mu nsi mubaddemu emirembe?’ Mu myaka 100 egiyise wabaddewo entalo nnyingi, gamba nga Ssematalo I ne Ssematalo II, era abantu bukadde na bukadde bafiiridde mu ntalo ezo. Naye Ssematalo II bwe yali agenda mu maaso mu 1942, Ow’oluganda Nathan Knorr, mu kiseera ekyo eyali atwala obukulembeze mu Bajulirwa ba Yakuwa, yawa emboozi ku lukuŋŋaana olunene, eyalina omutwe “Emirembe—Ginaabaawo Ebbanga Lyonna?” Emboozi eyo yali yeesigamiziddwa ku Okubikkulirwa essuula 17, era yalaga nti Ssematalo II si ye yali agenda okutuusa abantu ku Kalumagedoni, naye nti oluvannyuma lw’olutalo olwo wandibaddewo ekiseera eky’emirembe.—Kub. 17:3, 11.\n7 Ssematalo II bwe yaggwa, ensi yonna teyajjula mirembe. Okunoonyereza okumu okwakolebwa kwalaga nti wakati w’omwaka 1946 ne 2013, wabaddewo entalo nga 331 ez’enjawulo era nti abantu bukadde na bukadde baafiira mu ntalo ezo. Kyokka mu myaka egyo wabaddewo emirembe emisaamusaamu mu nsi nnyingi era abantu ba Katonda bakozesezza akakisa ako okubuulira amawulire amalungi. Biki ebivuddemu? Mu 1944, waaliwo ababuulizi b’Obwakabaka nga 110,000 mu nsi yonna. Naye leero ababuulizi b’Obwakabaka bali nga 8,000,000! (Soma Isaaya 60:22.) Mu butuufu, mu biseera eby’emirembe tuba tusobola okutuusa amawulire amalungi ku bantu bangi nnyo.\n8, 9. Nkulaakulana ki ebaddewo mu by’entambula, era ekyo kituyambye kitya mu mulimu gwaffe ogw’okubuulira?\n8 Okuva bwe kiri nti eby’entambula birongoose nnyo leero, kituyambye okukola obulungi omulimu gwaffe ogw’okubuulira. Mu 1900, nga waakayita emyaka nga 21 gyokka bukya Omunaala gw’Omukuumi gutandika okukubibwa, Amerika yonna yalimu emmotoka nga 8,000 era n’enguudo ennungi zaali ntono ddala. Leero mu nsi yonna mulimu emmotoka ezisukka mu kawumbi akamu n’ekitundu, era waliwo n’enguudo ennungi nnyingi nnyo. Ekyo kituyambye okutuusa amawulire amalungi mu bitundu by’ensi ebyesudde. Kyokka ne bwe kiba nti eby’entambula si birungi mu kitundu gye tubeera, tulina okukola kyonna ekisoboka okufuula abantu abayigirizwa, ne bwe kiba nga kitwetaagisa okutambula eŋŋendo empanvu ku bigere.—Mat. 28:19, 20.\n9 Waliwo n’engeri endala ez’eby’entambula ezituyambye ennyo mu mulimu gwaffe. Birukululana, emmeeri, n’eggaali z’omukka bitusobozesa okutuusa ebitabo byaffe ebinnyonnyola Bayibuli mu bitundu ebyesudde mu kiseera kitono. Ate ennyonyi zisobozesa abalabirizi b’ebitundu, abo abali ku Bukiiko bw’Amatabi, abaminsani, n’ab’oluganda abalala okugenda ku nkuŋŋaana ennene mu bitundu ebiri ewala n’okuddukanya emirimu emirala egiba gibaweereddwa. Okugatta ku ekyo, ab’oluganda abali ku Kakiiko Akafuzi n’abo ababa bakiikiridde ekitebe kyaffe ekikulu bakozesa ennyonyi okugenda mu nsi ezitali zimu okuzzaamu ab’oluganda amaanyi n’okubawa obulagirizi. N’olwekyo, okuba nti eby’entambula byeyongedde okulongooka kiyambye abantu ba Yakuwa okwongera okuba obumu.—Zab. 133:1-3.\nOLULIMI OLUNGEREZA N’OMULIMU OGW’OKUVVUUNULA EBITABO\n10. Lwaki kiyinza okugambibwa nti Olungereza lwe lulimi olusinga okwogerwa mu nsi yonna?\n10 Mu kyasa ekyasooka, abantu abasinga obungi mu bwakabaka bwa Rooma baali boogera Oluyonaani. Leero, abantu bangi okwetooloola ensi boogera Olungereza. Ekitabo ekiyitibwa English as a Global Language kigamba nti: “Kumpi abantu kimu kya kuna okwetooloola ensi yonna basobola okwogera Olungereza.” Abantu abasinga bayize Olungereza olw’okuba lwe lulimi olusinga okukozesebwa mu bizineesi, mu by’obufuzi, mu bya ssaayansi, ne mu bya tekinologiya.\n11. Abantu ba Yakuwa bakozesezza batya Olungereza okutumbula okusinza okw’amazima?\n11 Okuba nti abantu bangi leero boogera Olungereza kiyambye amazima okusaasaana mu bitundu bingi. Okumala emyaka mingi, magazini y’Omunaala gw’Omukuumi n’ebitabo byaffe ebirala byali bikubibwa mu Lungereza mwokka. Olungereza lwe lulimi olutongole olukozesebwa ku kitebe ekikulu eky’Abajulirwa ba Yakuwa. Ate era Olungereza lwe lulimi olukozesebwa mu masomero gaffe agabeera ku Watchtower Educational Center mu Patterson, New York, Amerika.\n12. Abaweereza ba Yakuwa ebitabo byabwe babivvuunudde mu nnimi mmeka, era enkulaakulana mu bya tekinologiya ebayambye etya mu mulimu ogwo?\n12 Olw’okuba tulina obuvunaanyizibwa obw’okubuulira amawulire amalungi ag’Obwakabaka mu mawanga gonna, tuvvuunudde ebitabo byaffe mu nnimi nga 700. Enkulaakulana mu bya tekinologiya etusobozesezza okufuna kompyuta ez’omulembe n’okuyiiya programu za kompyuta, gamba nga MEPS (Multilanguage Electronic Publishing System). Ekyo kituyambye nnyo mu mulimu gwaffe ogw’okuvvuunula ebitabo. Ate era kituyambye okubunyisa amawulire amalungi ag’Obwakabaka n’okwongera okuba obumu. Kyokka ekintu ekisinze okutuyamba okuba obumu kwe kuba nti twogera “olulimi olulongoofu,” nga gano ge mazima agali mu Kigambo kya Katonda.—Soma Zeffaniya 3:9.\n13, 14. Amateeka g’ensi gaganyudde gatya Abakristaayo leero?\n13 Nga bwe twalaba mu kitundu ekyayita, Abakristaayo abaasooka baaganyulwa nnyo mu mateeka ga Rooma agaali gakola mu matwale ga Rooma gonna. Mu ngeri y’emu, n’Abakristaayo leero baganyulwa mu mateeka g’ensi. Ng’ekyokulabirako, mu Amerika, awali ekitebe kyaffe ekikulu, amateeka gawa abantu eddembe ery’okusinza n’okukuŋŋaana. Ekyo kisobozesezza bakkiriza bannaffe mu Amerika okuba n’enkuŋŋaana zaabwe awatali abakuba ku mukono n’okubuulira abalala ku ebyo bye bayiga. Wadde kiri kityo, oluusi wabaddewo ebiseera lwe kibeetaagisizza okulwanirira amawulire amalungi n’okuganyweza okuyitira mu mateeka. (Baf. 1:7) Ebiseera ebimu mu Amerika wabaddewo abaagala okuwera omulimu gw’Abajulirwa ba Yakuwa, naye bakkiriza bannaffe ne bajulira mu kkooti enkulu era ne bawangula.\n14 Ne kkooti z’amateeka mu nsi endala nazo ziyambye Abajulirwa ba Yakuwa obutaggibwako ddembe lyabwe ery’okusinza n’okubuulira. Mu nsi ezimu, tuwanguddwa mu kkooti z’amateeka, naye ne tujulira mu kkooti y’ensi yonna. Ng’ekyokulabirako, omwezi gwa Jjuuni 2014 we gwatuukira, twali tuwangudde emisango 57 mu kkooti y’ensi yonna eyitibwa European Court of Human Rights. Wadde nga ‘tukyayibwa amawanga gonna,’ tusobodde okuwangula emisango mingi mu kkooti z’amateeka mu nsi ezitali zimu, ekyo ne kitusobozesa okusigaza eddembe lyaffe ery’okusinza.—Mat. 24:9.\nEbitabo byaffe bituuse ku bantu bangi mu nsi yonna\n15. Nkulaakulana ki ebaddewo mu mulimu gw’okukuba ebitabo, era ekyo kituganyudde kitya?\n15 Enkulaakulana ebaddewo mu mulimu gw’okukuba ebitabo nayo etusobozesezza okukola obulungi omulimu gw’okubuulira amawulire amalungi. Okumala enkumi n’enkumi z’emyaka abantu baali bakozesa enkola ey’okukuba ebitabo Johannes Gutenberg gye yayiiya mu mwaka gwa 1450. Naye mu myaka 200 egiyise wabaddewo enkulaakulana ya maanyi mu mulimu gw’okukuba ebitabo. Leero bayiiyiizaayo ebyuma eby’omulembe ebikuba ebitabo ne kiba nti kati kisoboka okukuba ebitabo bingi mu kiseera kitono ate nga biri ku mutindo gwa waggulu. Okugatta ku ekyo, leero kyeyongedde okuba ekyangu okukola empapula n’okuzikolamu ebitabo. Ekyo kituyambye kitya mu mulimu gwaffe ogw’okukuba ebitabo? Lowooza ku kino: Kopi z’Omunaala gw’Omukuumi ogwasooka okukubibwa mu Jjulaayi 1879 zaali 6,000, nga temuli bifaananyi, ate nga ziri mu Lungereza mwokka. Leero, oluvannyuma lw’emyaka 136, buli mwezi kopi z’Omunaala gw’Omukuumi ezikubibwa zisukka mu 50,000,000. Ate era magazini y’Omunaala gw’Omukuumi kati ekubibwa mu nnimi ezisukka mu 200 ate ng’erimu ebifaananyi ebiri mu langi ezirabika obulungi.\n16. Ebimu ku bintu ebituyambye okukola omulimu gwaffe ogw’okubuulira mu nsi yonna bye biruwa? (Laba ekifaananyi ku lupapula 24.)\n16 Waliwo ebintu bingi ebikoleddwa mu myaka 200 egiyise ebiyambye abantu ba Katonda mu mulimu gwabwe ogw’okubuulira. Twogedde ku mmotoka, eggaali z’omukka, n’ennyonyi, naye era waliwo n’ebintu ebirala, gamba ng’eggaali, ebyuma ebikuba tayipu, ebyuma ebikuba ebitabo bya bamuzibe, gramufomu, amasimu, kamera, ebyuma ebikwata amaloboozi n’ebifaananyi ku butambi, leediyo, ttivi, kompyuta, ne Intaneeti. Mu ngeri emu oba endala, ebintu ebyo bituyambye okukola obulungi omulimu gwaffe ogw’okufuula abantu abayigirizwa. Okuba nti tukozesezza ebintu by’amawanga, gamba nga tekinologiya ow’omulembe, okukuba Bayibuli n’ebitabo ebiginnyonnyola, kituukirizza bulungi obunnabbi bwa Bayibuli obulaga nti abaweereza ba Yakuwa ‘bandiyonse amata g’amawanga.’—Soma Isaaya 60:16.\n17. (a) Ebyo bye tutuuseeko mu mulimu gw’okubuulira biraga ki? (b) Lwaki Yakuwa atukkiriza ‘okukolera awamu naye’?\n17 Tewali kubuusabuusa nti Yakuwa y’atusobozesezza okukola omulimu ogw’okubuulira. Yakuwa atukkirizza ‘okukolera awamu naye’ omulimu ogwo si lwa kuba nti tasobola kugwekolera naye lwa kuba nti atwagala nnyo. Bwe twenyigira mu mulimu gw’okubuulira kiba kiraga nti twagala Katonda ne bantu bannaffe. (1 Kol. 3:9; Mak. 12:28-31) N’olwekyo, ka tukozese buli kakisa ke tufuna okukola omulimu gw’okubuulira, nga guno gwe mulimu ogusingayo obukulu ogulina okukolebwa mu nsi leero. Ate era, ka tukole kyonna ekisoboka okukiraga nti tusiima obulagirizi n’emikisa Yakuwa gy’atuwa nga tukola omulimu gwaffe ogw’okubuulira!\n^ lup. 1 Mu 1931, Abayizi ba Bayibuli baatandika okuyitibwa Abajulirwa ba Yakuwa.—Is. 43:10.\nKiki Ddala Baibuli Ky’Eyigiriza?\nOMUNAALA GW'OMUKUUMI—OGW'OKUSOMA MU KIBIINA Febwali 2015


Bukedde Online - Jjangu obanguke mu nkwata ya ssente mu maka\nJjangu obanguke mu nkwata ya ssente mu maka\nBiibino ebintu ebitono ebinyiiza abaagalana...\nENNAKU zino amaka mangi galina obuzibu mu nfuna naye nga tebafuna budde kwetegereza lwaki enfuna ntono, lwaki ensaasaanya yeeyongera ate tebafuna magezi kulaba ng’enfuna yeeyongera. Buli musajja oba mukyala omufumbo ayagala obufumbo nga mulimu ku kasente.\nAbamu ku beetaba mu musomo gwa Ssenga omwaka oguwedde ku Freedom City e Namasuba.\nKubanga mu butuufu obufumbo tebunyuma nga muli baavu nnyo. Ssinga otunuulira abagagga abasinga balina kye bafaanana.\nBakozi ddala, bamalirivu, bagumiikiriza, balemera ku nsonga, balina emikwano egibayamba okutuuka webali ate era tebamala gasaasaanya ssente ze bafuna.\nNaye abantu abasinga abalina endowooza nti waliyo abantu abazaalibwa nga bagagga, abo gyebali naye nabo basobola okwavuwala ssinga ssente tebazikozesa bulungi. Era waliyo abagamba nti waliyo omusaayi nga mufunyi.\nBw’okulira mu maka nga bakozi nga balina ebisaanyizo ebyo waggulu era ng’olina omutima ogutoola era weesanga ng’obikwata era naawe weesanga ng’ofuuse mufunyi.\nMu maka naddala ennaku zino omukyala n’omusajja mulina obuvunaanyizibwa okulaba ng’ebyenfuna obifaako.\nSigaanyi obuvunaanyizibwa okusinga bubeera ku musajja naye nga buli abeera mu maka ago alina okulaba ng’avunaanyizibwa.\nOkusookera ddala, katwogere ku bubonero obulaga nti ebyefuna si birungi mu maka gammwe era nga mwolekedde obwavu. Amaka mangi mu Uganda galina obubonero buno naye nga tekitegeeza nti mulina kusigala mu mbeera eno. Ebiyamba amaka okubeera mu byenfuna ebirungi mulimu;\nOkubeera n’embalirira.: Wadde ekintu kino amaka mangi gakibuusa amaaso, okubeera n’embalirira kiyamba nnyo amaka okukulaakulana. Embalirira eno ebategeka okumanya ssente ze mwetaaga buli mwezi era n’engeri gye mugenda okuzisaasaanya.\nMulina okubalirira ebintu nga emmere, amasannyalaze oba amafuta g’ettaala, obujjanjabi, okusomesa baana n’ebirala.\nOlwo bwe mubeera abakozi bwe mufuna ssente muzisaasaanya mu bintu bino era ezifi kkawo ziyingira mu nsawo enzibizi ey’okutereka. Nga bw’okola bizinensi, era n’amaka olina okugakolera embalirira. Ate kya magezi mutuule ne munno okukola embalirira eno.\nEno ebayamba n’okumanya we muyitiriza okufulumya ssente era n’okwebuuza lwaki ssente zifulumye. Bwe mutabeera na mbalirira ssente zifuluma mu maka nga temutegedde. Era oyinza n’obutamanya nti mwetaaga okusala amagezi okulaba ng’ennyingiza yeeyongera.\nEmbalirira eno erina kukolebwa buli mwaka nga muteekamu ne pulojekiti ze mugenda okukola ng’amaka. Katugambe ng’okuzimba ennyumba n’ebirala. Obutabeera na mbalirira kibasiba mu bwavu kubanga temumanya gye mulaga era temumanya gye muva.\nEmmere n’ebikozesebwa awaka: Abantu abasinga tebakimanyi nti buli lw’otabeera na nnimiro w’oggya emmere ey’okulya oba oyolekedde obwavu. Emmere ey’okugula buli lunaku etwala ssente nnyingi era eyingira mu nsawo y’amaka.\nAbantu bangi balina ettaka naye tebalima. Ne bw’obeera n’ettaka nga liri wala lima otunde emmere eyo ogule emmere mu kibuga oba gendayo oleete emmere gye munaalya awaka.\nAmaka agasinga galya akawunga naye nga tebafaayo kulima kasooli. Ennaku zino osobola n’okupangisa ettaka n’olima. Waliyo abantu bangi abalina ettaka naye nga tebalikolerako.\nOmukyala edda yalinanga obuvunaanyizibwa okulima okulaba ng’amaka tegabulamu mmere. Naye nga tolina mbalirira ya mmere weesanga ng’osaasaanya ssente nnyingi ku mmere.\nNga mufunye ssente mugule emmere enkalu ebeere mu maka ng’akawunga, omuceere, ebijanjaalo, n’ebintu ebikozesebwa nga ssabbuuni, omunnyo ne ssukaali.\nOkusomesa abaana: Abazadde bangi basomeseza abaana mu masomero ag’ebbeeyi ennene. Naye ekizibu nti abazadde tebatwala budde kwetegereza oba ddala banaazisobola.\nAbazadde bangi ennaku zino batwala abaana mu masomero ag’essente ennyingi nga tebazisobola, ekivaamu kuzeewola.\nLwaki tobatwala mu masomero g’osobola, okusinga okwewola? Ebirala birinde wiiki ejja, era bijja kwongera okusomesebwa mu musomo gwa SSenga okutegekeddwa ku Freedom City e Namasuba ku Lwomukaaga nga September 29, okuyingira kwa 10,000/-.\nEmiryango giggulwako ku saawa 5:00 ez’oku makya.


Bukedde Online - By'olina okwerinda ng'olunda enkoko obutakusala\nBy'olina okwerinda ng'olunda enkoko obutakusala\nEnte giwe ekipimo ky'omuddo ogumala okufuna ky'oyagala\nAbanaagayaalirira endu baakubonerezebwa\nKU Lwokutaano lwa wiiki ewedde Uganda yeegasse ku nsi yonna okukuza olunaku lw’amagi, mu Uganda lwategekeddwa aba NOVUS International n’ebikujjuko by’okutabaala amasomero nga basomesa abayizi emigaso egiri mu kulya amagi.\nPeter Ssenkungu, omukungu okuva mu NOVUS agamba nti, basabye n’emikutu gy’amawulire egy’enjawulo okugenda nga basomesa obukulu obuli mu magi n’okuwa abalunzi b’enkoko ez’amagi amagezi ku ngeri gye bayinza okutumbulamu omulimu gwabwe.\nOLUGENDO LW’AMAGI MU UGANDA\nSsenkungu agamba nti, amagi gaatandika dda emyaka gisoba ne mu 500, wabula abalunzi nga tebalunda nkoko za kukola ssente nga bw’olaba ezirundibwa mu biyumba nga bettanira nkoko za waka era kyabanga kivve amaka g’omuntu obutabaamu nkoko.\nWadde ng’abamu baalundanga enkoko ne bazitunda, wabula ezisinga zaabanga za byabuwangwa nga zimala bibamba, abamu nga bazitwala ku basawo b’ekinnansi.\nWabula mu myaka gya 1950, enkoko zaatandika okujja wano mu Uganda ng’abantu banona obukoko ebweru naye era baabanga batono ddala ate abo abalina ku ssente ate nga bayivu. Mu 1987 okutuuka 1995 enkoko enzungu ez’amagi zaayongera okucaaka mu Uganda olwo abantu ne batandika okuzirundanga bizinensi.\nEnkoko ezisinga okulundibwa wano ez’amagi kuliko Isa Brown eno eva Budaaki, Lohmann eno eva Girimaani kyokka ne South Afrika baafuna olulyo lwayo, Tetra y’e Hungary ne Dominant okuva e Czech Republic.\nOKUSOMOOZEBWA MU MULIMU GW’OKULUNDA\nPeter Ssenkungu omutabuzi w’emmere y’enkoko agamba nti, ekisooka tewali tteeka litambuza mulimu ogw’obulunzi bw’enkoko, erikwata ku bantu abatabula emmere embi nalyo linafu nnyo, tewali lirambika mutindo gwa ggi muntu ly’alina kulya ekikulu enkoko kasita eribiika nga balya.\nObuzibu obulala obuliwo bbeeyi y’ebirungo ebitabula emmere y’enkoko erinnya ekisukkiridde ne weesanga ng’olumu ccacu oba mukene alinnya nnyo ate amagi ne gasigala wansi.\nBbanka nazo tezeesiga balunda nkoko kubawola nsimbi, kuba zeekwasa nti omulimu guno kyangu omuntu okuteekamu ssente ne zifa kale ne kiba nga kikwetaagisa okuba n’erinnya okukwesiga.\nEddagala effu ku katale nakyo kifuuse ekizibu, nga bangi batunda eddagala eritali ku mutindo mu kifo ky’okujjanjaba ate ne likonya bulwadde ekivaamu abalunzi okufiirwa.\nSimeon Kalanzi omusuubuzi w’amagi mu Kisenyi agamba nti, ekizibu ekirala ekikyali mu magi kwe kubulawo akatale akateredde nga kyangu okugasuubula 7,800/- okutuuka mu katale nga gali ku 7,500/- kino nakyo kifiiriza abasuubuzi ne badduka mu mulimu guno.\nEkirala akatale mu Bannayuganda katono ddala, kuba mwattu tebalya magi era gasinga kutundibwa mu mawanga agatwetoolodde nga South Sudan, Kenya, Rwanda n’amalala.\nEbirina okukolebwa okugonjoola obulunzi bw’enkoko\nABANTU basaanye okukomya okujja mu mulimu guno nga balowooza nti kuteekamu ssente nga kiwedde, sso nno ssente zeetaagisa naye amagezi n’obukugu ky’ekisinga obukulu bangi bayingiramu nga tebalina bukugu olufiirwa ne batandika kugukyayisa balala.\nMu mbeera eno Gavumenti esaanye okutegekangawo emisomo egy’enjawulo oba nga ku magombolola ne kiyamba abantu okufuna amagezi ku ngeri gye bayinza okukolamu omulimu guno obulungi n’okwongera ku bungi bw’amagi mu ggwanga.\nBayinvesita bangi beesulubabbye omulimu gw’okutabula emmere, singa Gavumenti eyongera okubasikiriza okujja mu mulimu guno batabule emmere kireetewo okuvuganya.\nAte kisaana n’okutunda emmere etali mpaakinge kukome, olwo abantu bagule emmere ng’eri mu buveera nga kuliko endagiriro y’abagitabula n’ebirungo ebyatabuddwa nga singa egaana okukolera omuntu alina w’atandikira okubalondoola.\nEra Gavumenti esaanye okuwandiika n’okusunsula egabe layisinsi eri abo b’ezudde nti balina obusobozi obutabula emmere y’enkoko sso si buli asanga okuyingira mu mulimu kino kifiirizza nnyo abalunzi.\nAbalunzi nabo basaanye okukomya okwagala layisi, okugula emmere lwakuba ya bbeeyi ntono kino kikyamu kubanga olumu weekanga ng’olowooza ofunamu kumbe ofiirwa bufiirwa.\nGavumenti esaana egaane abantu okutwala kasooli mu mawanga g’ebweru. Balina kutundayo buwunga ccacu ava ku kasooli n’aweebwa enkoko abalunzi ne batadaaga.\nBy’olina okwerinda ng’olunda enkoko obutakusala\nBayimirizza abazimba ku ttaka ly'eggaali y'omukka\nAb'e Namanve balaajanidde ab'ekitongole kya leerwe


Bukedde Online - Aba KCCA baboye ebintu by'abasuubuzi\nKajubi ajulidde ku kibonerezo ky'amayisa\nABASUUBUZI ababadde bakomyewo ku nguudo ne mu paaka za takisi empya n’enkadde beenyoodde n’abaserikale ba KCCA abaabazinze ne babowa eby’amaguzi baabwe.\nABASUUBUZI ababadde bakomyewo ku nguudo ne mu paaka za takisi empya n’enkadde beenyoodde n’abaserikale ba\nKCCA abaabazinze ne babowa eby’amaguzi baabwe.\nAbaserikale banyiize ne basalawo babowe ebintu nga beemulugunya nti abasuubuzi basussizza emputtu.\n‘Twabagoba dda ku nguudo ne mu paaka kyokka bakimanyidde ddala nti we bakolera tebakkirizibwaawo era enguudo bateekwa kuzireka nga nnyonjo naye tebakkiriza. Kati tugenda kutandika n’okutwala ebintu byabwe ate nabo tubatwale mu kkooti lwa butawulira,” omwogezi wa KCCA, Peter Kauju bwe yagambye.\nEkikwekweto kyabaddewo ggulo ku nguudo: Burton, Luwum, Ben Kiwanuka ne paaka enkadde. Kyakuliddwa Brian Wasswa. Yagambye nti bataddewo ekibinja ekyenjawulo okutambula nga bayigga n’okukwata abavubuka abalemedde ku\nKyokka abasuubuzi beemulugunyizza nti beewuunya KCCA. ‘Batugamba nti bataddewo ssente ezitugulira ebifo babizimbe\ntusengukireyo kyokka tetumanyi gye byaggweera. Ebintu byaffe biboyebwa ate tebabituddiza , kati ffe tudde wa?” Omuvubuka Henry Kiwanuka bwe yagambye.\nYawagiddwa banne abaagambye nti nabo tebaagala kukolera nnyo ku nguudo zino naye tebalina kya kukola kubanga tebalina ssente zipangisa maduuka ate ebintu bye babatwalako babiggya ku bagagga be babitundira nabo bafuneko\nWasswa yalabudde nti ebikwekweto bigenda kufuuka byabuli lunaku okukwata buli agezaako okukomawo ku luguudo ne mu paaka.\nAba KCCA baboye ebintu by’abasuubuzi\nBamukutte abbye akawale akyakaliremu ku Paasika\nPoliisi eyodde bamalaaya mu loogi e Buwama


Abaefeso 1 LCB - Abaefeso 1 LCB | Biblica América Latina\nAbaefeso 1 LCB - Abaefeso 1 LCB\n1Nze Pawulo, omutume wa Kristo Yesu, olw’okwagala kwa Katonda, mpandiikira abatukuvu abali mu Efeso, era abakkiririza mu Kristo Yesu.\n2 Ekisa n’emirembe ebiva eri Katonda Kitaffe ne Mukama waffe Yesu Kristo bibeerenga nammwe.\n3 Yeebazibwe Katonda era Kitaawe wa Mukama waffe Yesu Kristo, atuwadde mu Kristo buli mukisa gwonna ogw’omwoyo oguva mu ggulu. 4 Yatulonda okubeera mu Kristo ng’ensi tennatondebwa, ffe tube batukuvu, abataliiko kya kunenyezebwa mu maaso ge, olw’okwagala kwe. 5 Olw’okwagala kwe, yatuteekateeka tubeere abaana be mu Yesu Kristo, ng’okusiima kwe bwe kuli. 6 Katonda tumutendereze olw’ekisa kye yatuwa obuwa mu Mwana, gw’ayagala ennyo. 7 Mu oyo mwe tununulibwa olw’omusaayi gwe, ne tusonyiyibwa ebibi, ng’obugagga bw’ekisa kye bwe buli, 8 kye yatuwa mu bungi mu magezi gonna ne mu kutegeera kwonna. 9 Yatubikkulira ekyama eky’okwagala kwe, ng’okusiima kwe bwe kuli kwe yateekerateekera mu Kristo. 10 Olwo ekiseera ekituufu bwe kirituuka, Katonda alikola byonna bye yateekateeka, n’ateeka ebintu byonna awamu wansi wa Kristo, ebiri mu ggulu n’ebiri ku nsi.\n11 Era mu ye mwe twaweerwa obusika ne twawulibwa ng’enteekateeka bw’eri ey’oyo akola ebintu byonna okusinziira ku magezi ag’okwagala kwe; 12 ffe Abayudaaya tulyoke tumuleetere okugulumizibwa, ffe abaasooka okuba n’essuubi mu Kristo. 13 Nammwe, Kristo yabaleeta eri amazima, kye kigambo eky’Enjiri ey’okulokolebwa kwammwe. Bwe mwamukkiriza, ne muteekebwako envumbo eya Mwoyo Mutukuvu eyasuubizibwa, 14 gwe musingo gw’obusika bwaffe, okutuusa bw’alinunula abantu be, ne Katonda n’agulumizibwa era n’atenderezebwa.\n15 Noolwekyo okuva lwe nawulira okukkiriza kwe mulina mu Mukama waffe Yesu, n’okwagala kwe mulina eri abantu ba Katonda bonna, 16 sirekangayo kwebaza Katonda ku lwammwe. Mbajjukira 17 ne mbasabira, Katonda wa Mukama waffe Yesu Kristo, Kitaffe ow’ekitiibwa, abawe Omwoyo ow’amagezi n’okubikkulirwa mweyongere okumutegeera. 18 Nnyongera okubasabira, amaaso g’emitima gyammwe gamulisibwenga, mulyoke mumanye essuubi ly’okuyitibwa kwammwe, n’obugagga obungi bwe mulina mu ye, mmwe awamu n’abantu ba Katonda bonna. 19 Njagala mutegeere amaanyi ge agasukkiridde agakolera mu ffe abakkiriza, ng’okukola kw’obuyinza bw’amaanyi ge bwe kuli, 20 amaanyi ago ge yakozesa mu Kristo bwe yamuzuukiza mu bafu, n’amutuuza ku mukono gwe ogwa ddyo waggulu mu ggulu. 21 Waggulu eyo, Kristo gy’afugira obufuzi bwonna, n’obuyinza bwonna, n’amaanyi gonna, n’obwami bwonna, na buli kitiibwa kyonna ekiweebwa omuntu. Afugira mu mulembe guno, era alifugira ne mu mulembe ogugenda okujja. 22 Katonda atadde ebintu byonna wansi w’ebigere bye, n’afuula Kristo omutwe gw’ebintu byonna eby’ekkanisa, 23 era ekkanisa gwe mubiri gwe ye yennyini, mwatuukiririza ebintu byonna.


Bukedde Online - Chameleon atutte Pulomoota Sipapa ku Poliisi: 'Atiisatiisa okunzita'\nChameleon atutte Pulomoota Sipapa ku Poliisi: 'Atiisatiisa okunzita'\nOmubaka Ssempala akyalimu endasi...\nOmuvubuka abbye Jeneza ne bagimuteekamu ng’omulambo...\nOLUTALO lubaluseewo wakati w’omuyimbi Jose Chameleone ne pulomoota w’abayimbi era mukwano gwe nfa nfe, Charles Oryem amanyiddwa nga Sipapa owa Sipapa Entertainment.\nEmbeera eno eviiriddeko Chameleone okuddukira ku poliisi gy’aloopye Sipapa omusango gw’okumutiisatiisa okwagala okumutta.\nKu Mmande, Chameleone yasoose ku poliisi ya CPS mu Kampala ne bamuwa amagezi omusango aguloope e Katwe awali ofiisi z’ekitebe kya poliisi ya Kampala South ebatwala.\nOlwavudde ku CPS, Chameleone yasibidde Katwe mu ofiisi ya Flying Squad n’abategeeza ng’obulamu bwe bwe buli mu matigga olwa Sipapa okumutiisa okumutta.\nKuno yagasseeko okusaba poliisi enoonyereze ku Sipapa, abamu gwe bayita omugagga omuto, ezuule gy’aggya ssente z’amansa n’okugula emmotoka ez’ebbeeyi z’avuga kuba ye (Chameleone) amumanyi ng’omuntu atalina mulimu gw’akola.\nD/ASP Andrew Mike Otekat, omumyuka w’akulira ekitongole kya Flying Squad ku poliisi y’e Katwe yagambye nti Chameleone yabategeezezza nga Sipapa bw’amukubira amasimu ekiro ng’amutiisatiisa okumutta era poliisi yagguddewo fayiro GE 48/2017 okunoonyereza ku nsonga zino.\nOtekat yagambye nti Sipapa anoonyezebwa nga mu kiseera kino omuyimbi Serena Bata mukyala we ne Melody (Mansoor Kakooza) abaasangiddwa awaka baasoose kukwatibwa kyokka oluvannyuma ne bayimbulwa.\nOmu ku mikwano gya Chameleone ne Sipapa ataayagadde kumwatuukiriza mannya agamba nti obuzibu buvudde ku Daniella Atim mukyala wa Chameleone agambibwa okuba nti yanoba gye buvuddeko oluvannyuma lw’okufuna obutakkaanya ne Chameleone ku nsonga ezitali zimu.\nBukya Daniella ava Sseguku yasalawo okwesonyiwa Chameleone n’essimu ze tazikwata kyokka ekyamwewuunyisizza (Chameleone) kwe kuwulira nti Daniella ayogerezeganya ne Sipapa ne mukyala we Serena Bata kwe kubateebereza okuba emabega w’okumutabulira amaka.\nWadde Sipapa yakkirizza ekya Daniella okuba emu ku nsonga ebatabudde yagaanyi okubaako ky’ayogera.\nomuyimbi Jose Chameleone,\nEssanyu n’ebinyiizo ebibaawo ku Valentayini\nokuwasa kwamponya valentayini y'ekifere\nAbooluganda lwa Moze Radio bakyalaajana nga wayise emyaka 2 bukya afa\nBaabano abayimbi Full Figure baasinga okuvuma, Baasinga yabakolamu ttatu ku mukono!\nBryan White bamututteko emmotoka ye n'atunula ebikalu


1 Samwiri 19 | Bayibuli ey'Oku Mukutu Gwaffe Ogwa Intaneeti | New World Translation\n1 Samwiri 19:1-24\nSawulo yeeyongera okukyawa Dawudi (1-13)\nDawudi adduka Sawulo (14-24)\n19 Oluvannyuma Sawulo yayogera ne mutabani we Yonasaani n’abaweereza be bonna ku ky’okutta Dawudi.+ 2 Olw’okuba Yonasaani mutabani wa Sawulo yali ayagala nnyo Dawudi,+ yamugamba nti: “Sawulo kitange ayagala kukutta. Nkwegayiridde enkya ku makya beera mwegendereza, weekweke mu kifo ekyekusifu osigale eyo. 3 Nja kugenda nnyimirire kumpi ne kitange ku ttale gy’onooba oli. Nja kubuulira kitange ebikukwatako, era bwe nnaabaako kye mmanya nja kukikubuulira.”+ 4 Yonasaani yayogera bulungi ku Dawudi+ eri kitaawe Sawulo. Yamugamba nti: “Kabaka aleme kukola kibi kyonna ku muweereza we Dawudi, kubanga tewali kibi kye yali akukoze, era byonna by’akukoledde bikuganyudde. 5 Yateeka obulamu bwe mu kabi asobole okutta Omufirisuuti,+ Yakuwa n’awa Isirayiri yonna obuwanguzi* obw’amaanyi. Wakiraba n’osanyuka nnyo. Kale lwaki oyagala okukola akabi ku musaayi gw’omuntu atalina musango. Lwaki oyagala okutta Dawudi nga talina kibi ky’akoze?”+ 6 Sawulo yawuliriza Yonasaani, era n’alayira nti: “Nga Yakuwa bw’ali omulamu, Dawudi tajja kuttibwa.” 7 Oluvannyuma Yonasaani yayita Dawudi n’amubuulira ebintu ebyo byonna. Bw’atyo Yonasaani n’atwala Dawudi eri Sawulo, Dawudi ne yeeyongera okuweereza Sawulo nga bwe yali akola emabega.+ 8 Oluvannyuma lw’ekiseera, waabalukawo olutalo nate, Dawudi n’agenda n’alwanyisa Abafirisuuti n’atta bangi nnyo, era ne bamudduka. 9 Awo omwoyo omubi okuva eri Yakuwa ne gujja ku Sawulo+ ng’atudde mu nnyumba ye ng’akutte effumu mu mukono gwe, nga ne Dawudi akuba entongooli.+ 10 Sawulo n’agezaako okufumita Dawudi effumu limuyitemu likwate ekisenge, naye n’alyewoma ne likwasa ekisenge. Awo Dawudi n’adduka ekiro ekyo n’agenda. 11 Oluvannyuma Sawulo yatuma ababaka bateegere Dawudi ku nnyumba ye bamutte enkeera ku makya,+ naye Mikali mukyala wa Dawudi n’amugamba nti: “Bw’otova wano ekiro kya leero n’ogenda, enkya ojja kuba mufu.” 12 Amangu ago Mikali n’assiza Dawudi mu ddirisa, asobole okudduka agende. 13 Mikali n’addira ekifaananyi kya terafi* n’akiteeka ku kitanda, n’ateeka emitwetwe olugoye olw’akatimba olwalukibwa mu byoya by’embuzi, n’akibikkako olugoye. 14 Awo Sawulo n’atuma ababaka okukwata Dawudi, naye Mikali n’abagamba nti: “Mulwadde.” 15 Sawulo n’atuma ababaka bagende balabe Dawudi, era n’abagamba nti: “Mumundeetere ng’ali ku kitanda kye, attibwe.”+ 16 Ababaka bwe baayingira, baasanga ku kitanda kuliko ekifaananyi kya terafi,* ng’emitwetwe waliyo olugoye olw’akatimba olwalukibwa mu byoya by’embuzi. 17 Awo Sawulo n’agamba Mikali nti: “Lwaki onnimbye n’oleka omulabe wange+ n’atoloka?” Mikali n’amuddamu nti: “Yaŋŋambye nti, ‘Ndeka ŋŋende, bw’otondeke nja kukutta.’” 18 Dawudi yali adduse n’agenda eri Samwiri e Laama,+ n’amubuulira byonna Sawulo bye yali amukoze. Awo Dawudi ne Samwiri ne bagenda, ne babeera e Nayosi.+ 19 Oluvannyuma lw’ekiseera, Sawulo yategeezebwa nti: “Laba! Dawudi ali e Nayosi mu Laama.” 20 Amangu ago Sawulo n’atuma ababaka bakwate Dawudi. Naye bwe baalaba bannabbi abakadde nga boogera obunnabbi, era nga Samwiri ayimiridde mu maaso gaabwe era nga y’abakulembera, omwoyo gwa Katonda ne gujja ku babaka ba Sawulo, nabo ne batandika okweyisa nga bannabbi. 21 Ekyo bwe baakibuulira Sawulo, amangu ago n’atuma ababaka abalala, era nabo ne batandika okweyisa nga bannabbi. Awo Sawulo n’atuma ekibinja ky’ababaka eky’okusatu, naye nabo ne batandika okweyisa nga bannabbi. 22 Oluvannyuma Sawulo naye n’agenda e Laama. Bwe yatuuka ku luzzi olunene oluli e Seku, n’abuuza nti: “Samwiri ne Dawudi bali ludda wa?” Ne bamuddamu nti: “Bali e Nayosi+ mu Laama.” 23 Sawulo bwe yali ava eyo ng’agenda e Nayosi mu Laama, omwoyo gwa Katonda naye ne gumujjako, n’atambula nga yeeyisa nga nnabbi okutuusa lwe yatuuka e Nayosi mu Laama. 24 Yayambulamu n’ebyambalo bye naye ne yeeyisa nga nnabbi mu maaso ga Samwiri, era n’agalamira awo ng’ali bwereere* olunaku olwo lwonna n’ekiro kyonna. Eyo ye nsonga lwaki bagamba nti: “Sawulo naye ali omu ku bannabbi?”+\n^ Oba, “katonda w’awaka; ekifaananyi ekisinzibwa.”\n^ Oba, “ng’ali mu lugoye lwa munda lwokka.”


Bukedde Online - Babalaze ssentebe omutuufu\nBabalaze ssentebe omutuufu\nOgwa Don Nasser gugobeddwa\nABATUUZE b’e Ssumbwe ku lw’e Mityana mu Wakiso Mumyuka balagiddwa ssentebe waabwe owa LCI omutuufu oluvannyuma lwa kkooti y’e Wakiso okusala omusango ng’ekyalo kino kimaze ebbanga nga kirina bassentebe babiri.\nSsaalongo Kabanda (akutte omuzindaalo) n’abamu ku b’agenda okukulembera nabo.\nBya JOANITA NANGONZI\nABATUUZE b'e Ssumbwe ku lw'e Mityana mu Wakiso Mumyuka balagiddwa ssentebe waabwe owa LCI omutuufu oluvannyuma lwa kkooti y'e Wakiso okusala omusango ng'ekyalo kino kimaze ebbanga nga kirina bassentebe babiri.\nSsaalongo Charles Kabanda Ssentamu ye yayanjuddwa kansala wa Wakiso Mumyuka ku disitulikiti e Wakiso, Deogratius Kiruma nga ssentebe w'ekyalo n'amukwasa ne sitampu oluvannyuma lw'okusinga omusango guno mu kkooti y'e Wakiso.\nWabaddewo okusika omuguwa wakati wa Charles Kabanda Ssentamu ne Erisa Mutebi nga ye ssentebe eyaliko n'alemera mu ntebe oluvannyuma lw'okulonda.\nErisa Mutebi yaloopa Charles Kabanda eyalangirirwa ng'omuwanguzi mu kakiiko k'ebyokulonda nti baamulangirira mu bukyamu kubanga okulonda tekwaggwa bulungi akakiiko ne kayimiriza akakiiko ka LCI akapya.\nKabanda naye yagenda mu kkooti y'e Wakiso n'aloopa Erisa Mutebi okutuusa omulamuzi bwe yasaze nga June 14, 2019 nti, Charles Kabanda ye ssentebe omutuufu era n'alagira Erisa Mutebi okuliyirira Kabanda ssente 40,000,000/- n'akakiiko k'ebyokulonda kamuliyirire ssente 45,000,000/-.\nOluvannyuma lw'ensala eno baategese olukiiko lw'ekyalo nga lwetabyemu abakulembeze ab'enjawulo okwabadde omubaka wa Busiro East mu Palamenti, Medard Lubega Sseggona, akulira ebikwekweto mu bitundu by'e Buloba, Simon Atwine, bakansala ab'enjawulo n'abatuuze.\nMedard Lubega Sseggona yasabye Kabanda okusonyiwa Mutebi wadde yamuwangudde mu kkooti n'agamba nti omukulembeze omutuufu tabeera mu ntalo.\nAte Simon Atwine yasuubizza nti abaserikale bagenda kukyusa mu nkola gye bayisaamu abantu okuli okubakwata ne bamenya densite zaabwe nti omusango gwa kireereese gwadibizibwa dda. Sseggona era yasabye abatuuze bongere okumwesiga baddemu bamuwagire abakiikirire mu Palamenti n'acoomera abamwogerera nti taziika bakikomye kuba ssi gwe mulimu gwe baamuttuma mu Palamenti.\nAb'e Bulenga batabuse lwa ttaka lya kisaawe\nKabineeti ya Mao eri mu lusuubo, Aba DP basattira


Okuweereza Yakuwa Wadde nga Tukaddiye era nga Tuli Balwadde | Ogw’Okusoma\nBeewaayo Kyeyagalire—Mu Russia\nFuba Okwongera Okulungiya Olusuku olw’Eby’Omwoyo\nOkuweereza Yakuwa mu ‘Nnaku Embi’\n‘Okununulibwa Kwammwe Kunaatera Okutuuka’!\nWandifuddeyo ku Ani Alaba Emirimu Gyo?\nWeeyongere Okuwagira Obwakabaka bwa Katonda\nKino Kye Kifo Mwe Tusinziza\nOmunaala gw'Omukuumi—Ogw'Okusoma mu Kibiina | Jjulaayi 2015\nBISOME MU Albanian Amharic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese (Simplified) Chinese (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Korean Latvian Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mambwe-Lungu Marathi Mauritian Creole Maya Mongolian Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Seychelles Creole Shona Silozi Sinhala Slovak Slovenian Spanish Sranantongo Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nOW’OLUGANDA Ernst ali mu myaka 70 agamba nti: “Buli lukya, embeera y’obulamu bwange yeeyongera okwonooneka.” * Naawe bw’otyo bw’owulira? Bw’oba ng’ogenda okaddiwa era ng’owulira nti embeera y’obulamu bwo yeeyongera okwonooneka era nga n’amaanyi go geeyongera okukendeera, osobola okutegeera obulungi ebigambo ebiri mu Omubuulizi essuula 12. Mu lunyiriri 1, emyaka gy’obukadde gyogerwako nga “ennaku embi.” Wadde kiri kityo, tosaanidde kuggwaamu maanyi. Osobola okweyongera okuweereza Yakuwa ng’oli musanyufu.\nBA N’OKUKKIRIZA OKW’AMAANYI\nMmwe bakkiriza bannaffe abakaddiye musaanidde okukijjukira nti n’abaweereza ba Yakuwa ab’edda abaali bakaddiye baayolekagana n’embeera nga ze mwolekagana nazo. Ng’ekyokulabirako, Isaaka, Yakobo, ne Akiya amaaso gaabwe gaali tegakyalaba bulungi. (Lub. 27:1; 48:10; 1 Bassek. 14:4) Kabaka Dawudi ‘yali takyabuguma.’ (1 Bassek. 1:1) Bezaleeri, omusajja eyali omugagga, yali takyawoomerwa bya kulya era n’amatu ge gaali tegakyawulira bulungi nnyimba. (2 Sam. 19:32-35) Ibulayimu ne Nawomi baafiirwa bannaabwe mu bufumbo.—Lub. 23:1, 2; Luus. 1:3, 12.\nKiki ekyayamba buli omu ku bo okusigala nga mwesigwa eri Yakuwa n’okusigala nga musanyufu? Olw’okuba yali akkiririza mu bisuubizo bya Katonda, Ibulayimu bwe yali ng’akaddiye ‘yafuuka wa maanyi olw’okukkiriza kwe.’ (Bar. 4:19, 20) Naffe twetaaga okuba n’okukkiriza okw’amaanyi. Okukkiriza ng’okwo tekusinziira ku myaka gye tulina, obusobozi bwaffe, oba embeera y’obulamu bwaffe. Ng’ekyokulabirako, Yakobo ne bwe yali ng’anafuye, nga takyalaba, era nga takyava wansi, yeeyongera okuba n’okukkiriza okw’amaanyi mu bisuubizo bya Katonda. (Lub. 48:1-4, 10; Beb. 11:21) Lowooza ku Mwannyinaffe Ines ow’emyaka 93. Wadde ng’omubiri gwe munafu nnyo, agamba nti: “Buli lunaku mpulira nga Yakuwa annyamba. Buli lunaku ndowooza ku Lusuku lwa Katonda. Ekyo kinzizaamu nnyo amaanyi.” Nga mwannyinaffe oyo ataddewo ekyokulabirako ekirungi mu kwoleka endowooza ennuŋŋamu!\nTusobola okunyweza okukkiriza kwaffe nga tusaba Yakuwa, nga tusoma Ekigambo kye, era nga tubaawo mu nkuŋŋaana. Nnabbi Danyeri eyali akaddiye yasabanga emirundi esatu buli lunaku era yasomanga Ekigambo kya Katonda. (Dan. 6:10; 9:2) Nnamwandu Ana ‘teyayosanga kugenda mu yeekaalu.’ (Luk. 2:36, 37) Bw’ofuba okubangawo mu nkuŋŋaana era n’okola kyonna ekisoboka okuzeenyigiramu, kisobola okukuzzaamu amaanyi era ne kizzaamu n’abalala amaanyi. Ate era Yakuwa awulira essaala zo ne bwe kiba nti kati tokyasobola kukola bintu ebimu bye wakolanga edda.—Nge. 15:8.\nFuba okuzzaamu abalala amaanyi\nBangi ku mmwe bakkiriza bannaffe abeesigwa mwagala nnyo okusoma Bayibuli n’ebitabo byaffe era mwagala nnyo okubaawo mu nkuŋŋaana. Naye mukiraba nti buli lukya ebintu ebyo byeyongera okubabeerera ebizibu. Kati olwo kiki ekiyinza okubayamba? Mufube okukozesa mu bujjuvu ebintu bye musobola okufuna. Bangi ku abo abatakyasobola kubaawo mu nkuŋŋaana bawuliriza ebyo ebiba mu nkuŋŋaana nga bakozesa essimu. Wadde nga Mwannyinaffe Inge ow’emyaka 79 takyalaba bulungi, yeeteekerateekera enkuŋŋaana ng’akozesa empapula ow’oluganda omu mu kibiina kye z’amwokeramu mu nnukuta ennene.\nAte era musobola okuba nga mulina ekintu abantu abasinga obungi kye batalina, nga bino bye biseera. Lwaki temukozesa biseera ebyo okuwuliriza Bayibuli, ebitabo byaffe, emboozi, n’emizannyo ebiba bikwatiddwa ku butambi? Era muyinza okukubira bakkiriza bannammwe amasimu ne mugabanako nabo ekirabo eky’omwoyo era ne ‘muzziŋŋanamu amaanyi.’—Bar. 1:11, 12.\nWEEYONGERE OKUWEEREZA YAKUWA N’OBUNYIIKIVU\nMwannyinaffe Christa ali mu myaka 80 agamba nti: “Kiruma nnyo okuba nga tokyasobola kukola bintu bye wakolanga edda mu buweereza bwo eri Yakuwa.” Kati olwo kiki ekiyinza okuyamba bannamukadde okweyongera okuweereza Yakuwa nga basanyufu? Ow’oluganda Peter ow’emyaka 75 agamba nti: “Kikulu okuba n’endowooza ennuŋŋamu, nga buli kiseera todda awo kulowooza ku ebyo by’otosobola kukola naye ng’olowooza ku ebyo by’osobola okukola.”\nWaliwo engeri endala ez’okubuulira z’okyasobola okwenyigiramu? Mwannyinaffe Heidi takyasobola kubuulira nnyumba ku nnyumba nga bwe yakolanga edda. Wadde ng’ali mu myaka 80, yayiga okuwandiika amabaluwa ng’akozesa kompyuta. Ababuulizi abamu abakaddiye bafuna we batuula mu bifo ebiwummulirwamu oba abantu we balindira emmotoka, ne babuulira. Ate bwe kiba nti obeera mu kifo gye balabirira bannamukadde, osobola okubuulira abasawo n’abantu abalala ababeerayo.\nNe bwe yali akaddiye, Kabaka Dawudi yeeyongera okuwagira okusinza okw’amazima. Ng’ekyokulabirako, yawaayo ssente ez’okuzimba yeekaalu era n’akola n’enteekateeka endala ezaali zeetaagisa. (1 Byom. 28:11–29:5) Mu ngeri y’emu, naawe osobola okuwagira omulimu gw’Obwakabaka ogukolebwa mu nsi yonna. Osobola okuzzaamu amaanyi bapayoniya n’ababuulizi abalala abanyiikivu ng’oyogera nabo ebintu ebizimba, ng’obawaayo obulabo obutonotono, oba ng’obawaayo eky’okulya oba eky’okunywa ekitonotono. Osobola okusabira abo abakyali abato, abo abalina amaka, abali mu buweereza obw’ekiseera kyonna, abalwadde, n’abo abalina obuvunaanyizibwa obw’amaanyi mu kibiina.\nMukijjukire nti muli ba muwendo nnyo era nti n’obuweereza bwammwe bwa muwendo nnyo. Kitaffe ow’omu ggulu tasobola kubasuula olw’okuba mukaddiye. (Zab. 71:9) Yakuwa abaagala nnyo era muli ba muwendo nnyo gy’ali. Mu kiseera ekitali kya wala, ffenna tujja kuba tweyongera okukula mu myaka naye nga tetufuna bizibu bannamukadde bye boolekagana nabyo mu kiseera kino. Mu butuufu, tujja kuweereza Katonda waffe ow’okwagala, Yakuwa, emirembe gyonna nga tulina amaanyi era nga tuli balamu bulungi!\n^ lup. 2 Amannya agamu gakyusiddwa.\nOMUNAALA GW'OMUKUUMI—OGW'OKUSOMA MU KIBIINA Jjulaayi 2015


VIDIYO! Wuuno omuyimbi agikubidde ku siteegi olw’ennyonta y’akaboozi – UGNEWS24\nVIDIYO! Wuuno omuyimbi agikubidde ku siteegi olw’ennyonta y’akaboozi\n
 Omuyimbi w’ennyimba z’eddiini mu ggwanga erya Kenya Christopher Nyangwara amanyikiddwa nga Embarambamba, ali mu katu nga kivudde ku vidiyo eri mu kutambula ku mikutu migatta bantu.\nOmuyimbi no, yabadde mu Kirabu mu kibuga Nairobi era mu vidiyo, era mu vidiyo eraga nti yabadde n’omuwala nga bakola nga bali mu kaboozi mu kifo eky’olukale bwe yabadde ayimba ezimu ku nnyimba ze.\nBangi ku bannansi mu Kenya, bavumiridde eky’omuyimbi w’ennyimba z’eddini okweyisa mu ngeri bwetyo era bangi, balowooza nti yabadde mu kaboozi\nKati no Poliisi evunaanyizibwa ku mpisa, etandiise okunoonyereza ku nneyisa ye n’okuzuula oba omukyala yabadde akkiriza okweyisa bwatyo, ekityoboola ekitiibwa ky’abakyala ssaako n’okutambuza obuseegu.\n\nAte omukulembeze w’ennono mu ggwanga erya Zimbabwe alagidde okuzikula eyali omukulembeze w’eggwanga Robert Mugabe addemu okuziikibwa mu kitiibwa ate mu kifo Gavumenti weziika abantu mu kibuga Harare, abakoze eby’enjawulo mu ggwanga.\nMugabe yafa mu 2019 era yaziikibwa mu kyalo gye yali azaalibwa mu katawuni k’e Kutama.\nKigambibwa Mugabe yalaama obutamutwala mu kibuga Harare oluvanyuma lw’okunyiiga, olw’okugibwa mu ntebe mu 2017 newankubadde omukulembeze w’eggwanga Emmerson Mnangagwa eyadda mu bigere bye, yali alemeddeko okuziikibwa mu kifo kya Gavumenti.\nWabula omukulembeze w’ennono mu disitulikiti y’e Zvimba agamba nti afunye okwemulugunya okuva famire ya Mugabe ku ngeri gye yaziikibwamu.\nAgamba nti eyali mukyala wa Mugabe, Grace Mugabe yasingisiddwa emisango gy’okuzimuula ennono mu kiseera ky’okuziika n’okusalawo okuziika bba mu kyalo gye yazaalibwa ate nga yali musajja wanjawulo mu ggwanga.\nGrace Mugabe tabadde mu lukiiko olusazeewo eby’okuziikula Mugabe wabula ataanziddwa ente (ttaano) 5 ssaako n’embuzzi emu (1).\nWabula bangi ku bannansi, bagamba nti okuziikula Mugabe, kigenda kuweebula famire ye, Omukyala ssaako n’okutaataganya eddembe ly’omufu.\nMugabe, yali ssaabaminisita wa Zimbabwe okuva 1980 okutuusa 1987 oluvanyuma yafuna obukulembeze bw’eggwanga okuva 1987 okutuusa 2017 lwe yagibwa mu ntebe.\nBagenda okumuggya mu ntebe, yalina emyaka 93 ate agenda okufa ng’alina emyaka 95.\nEbirala ebifa mu ggwanga – https://www.facebook.com/GalaxyFm1002/videos/538270214001889


Bukedde Online - Eby'enkizo Kale Kayihura by'akoze\nEby'enkizo Kale Kayihura by'akoze\nBiibino ebisoomoozezza Kayihura mu Poliisi\nKayihura akoze lipooti enkakali ng'awaayo ...\nAdded 15th March 2018\nPoliisi yagisanga erina ebitongole 5 aleseewo 18 nga bikulirwa abaserikale abali ku ddaala lya Assistant Inspector General of Police (AIGP)\nKayihura ye yatandika okugula ennyonyi za poliisi.\nPoliisi yagisanga erina ebitongole 5 aleseewo 18 nga bikulirwa abaserikale abali ku ddaala lya Assistant Inspector General of Police (AIGP).\n2 Ebitongole ebikola emirimu egy’enjawulo naddala ebyetaagisa obukugu (Specialized and Command Units) bye yasanga nga biri bina byokka nga kati biri 19.\n3 Ebitundu ebirina abaduumizi (Police Regions) ezaali 11 nga kati 28 wonna mu ggwanga.\n4 Poliisi ezitwala disitulikiti ne Division ezaali 80 nga kati 142,\n5 Police Station ezaali 101 nga kati ziri 1,676 ne poliisi z’oku byalo eziri 1,663. Kyokka kigambibwa nti yadibya n’okuggyawo ebitongole ebimu omuli n’ekikessi ekya bakigatto, (Special Branch) ekigambibwa nti kyali kikulu nnyo mu kulwanyisa bakafulu mu buzzi bw’emisango era nga y’ensonga lwaki poliisi eremeddwa emisango mingi.\n6 Okwongera ku muwendo gw’abasirikale n’okubawa amayinja\nAlaze nti yasanga abaserikale wonna mu ggwanga bali 14,000 nga kati bali 43,452 mu 2018 ekiyambye poliisi okulabika mu bitundu eby'enjawulo wamu n’okuyingiza abasirikale abalina obuyigirize ne bafuna ofiisi ezeetaagisa obukugu bw’ebyo bye basomeredde. Kyokka kigambibwa nti mu kuleeta abavubuka abato yasuula abakadde abaalina obumanyirivu ekintu ekizze kikosa poliisi mu ngeri eziwerako.\n7 Kayihura era agamba nti we yeegattira ku poliisi yasanga ng'abaserikale tebakuzibwa kuba abamu baali bamaze ku ddaala erimu okumala emyaka 20 wabula kino n’akisalira amagezi abaserikale abasoba mu 15,000 ne bakuzibwa.\nKyokka era kigambibwa nti, kino asobodde okukikola kubanga abadde muganzi embuga nga ye ssente bw’azisaba zijja ekintu ekitaaliwo mu kusooka ng’amagye tegannajja mu poliisi.\nBwiino lwaki Kasingye yagobeddwa azuuse\nEnkonge omuduumizi wa poliisi Ochola z'ayolekedde


Bukedde Online - Baminisita ba Kabaka bawaddeyo ofiisi\nMweyambise Klezia okutuusa obubaka ku bavu...\nBaminisita ba Kabaka abakyusiddwa n'abaggya abaaziyingidde ofiisi ez'enjawulo baakoze omukolo gw'okukyusa n'okuyingira mu ofiisi ezo mu butongole.\nDr. Twaha Kaawaase ne Dr. Nankindu nga basala keeki\nOMUMYUKA asooka owa Katikkiro, Dr. Twaha Kaawaase agambye nti wakyaliwo omulimu munene ogw'okukola okutereeza ebyenjigiriza bya Uganda abaana bayigirizibwe bave ku ky'okuyita obuyisi ebigezo kuba kireetedde abaana okufuluma amasomero nga tebalina kye basobola kukola.\nYabyogeredde Bulange- Mmengo ku mukolo kwe yaweereddeyo ofiisi y'Obwaminisita w'ebyenjigiriza ku Mmande. Yeebazizza Kabaka olw'okugatta ebyenjigiriza eby'emikono ku nsomesa eriwo kuba yaakuyamba abayizi okufuluma nga balina bye basobola okukola.\nOfiisi eno yagikwasizza Dr. Prosperous Nankindu Kavuma abadde omumyuka we. Yamusabye ayongere mu maaso kaweefube w'okusomesa abazadde obuvunaanyizibwa bwabwe mu kusomesa abaana, Kabaka Mutebi gwe yatongoza mu 2017 e Kyankwanzi - Ssingo.\nDr. Nankindu nga kati ye Minisita avunaanyizibwa ku nkulaakulana y'abantu ba Buganda omuli ebyobulamu, ebyenjigiriza, Abakyala n'ekikula ky'abantu saako ensonga z'ekitongole kya Nnaabagereka yagambye nti ssinga bagenda okukola nabo bakulembeza obuyiiya, okulowooza, okuwuliziganya n'okukolera awamu, emirimu gyakwanguwa.\nLaeticia Nakimuli- Dayirekita w'ebyenjigiriza e Mmengo ne Amos Gitta- kamisona mu kitongole kino beebazizza Dr. Kaawaase ku lwa bannaabwe olw'obukulembeze obw'ekyokulabirako by'ayolesezza okukwata obudde mu buli kintu era ne beeyama okukolagana obulungi ne minisita omuggya.\nDr. Kaawaase yafuuka Minisita w'ebyenjigiriza mu 2013 ate mu October 2015, Kabaka n'asiima n'amufuula Omumyuka owookubiri owa Katikkiro wa Buganda okutuuka February 22, 2019 we yamuweeredde obuvunaanyizibwa obuggya. Abakozi baamukoledde keeki nga baagisaze ne Dr. Nankindu.\nMu ngeri y'emu baminisita abalala abaawummuziddwa baawaddeyo ofiisi mwe babadde okuli Minisita Omubeezi ow'ebyobulambuzi Rita Namyalo Kisitu nga yakwasizza David Kyewalabye Male kati atwala ebyobulambuzi.\nDr. Twaha Kaawaase\nDr. Prosperous Nankindu Kavuma\nRita Namyalo Kisitu\nAnneetaaze ndi ku 0751...\nAnjagala nkoonaako ku 07836....\nEbigambo tebintengula mutima...


Abalina ebitabo ebingi enguzi ebalemye okulwanyisa kati njagala busobozi, Museveni - Watchdog Uganda\nPULEZIDENTI Museveni agambye nti ofiisi ya Kaliisoliiso wa gavumenti erimu kawuukuumi kye yava asalawo okulondayo obukiiko obulala mu ofiisi ye okwongera amaanyi mu kulwanyisa enguzi.\nYagambye nti ebifo okuli ekya URA, Kaliisoliiso wa gavumenti n’ebirala baatunuuliranga busobozi bwa muntu naye kati bafaayo nnyo ku muntu kuba na bitabo so nga omuntu ayinza okuba n’obusobozi nga bumanyiddwa wadde talina bitabo bisukkiridde.\nPulezidenti okwogera bino yabadde aggulawo olukiiko lw’ebitongole ebirwanyisa obuli bw’enguzi olw’amawanga agaaliko amatwale ga Bungereza oluyindira ku Serena Hotel e Kigo.\nYagambye nti singa ossaawo abaserikale okukuuma ebintu by’abantu kyokka okubeemulugunyako ne kuyitirira, olina okubassaako abaserikale nabo ababalondoola naye kye yakola n’assaawo obukiiko obulala obulondoola abali b’enguzi.\nWano we yayanjulidde Edith Nakalema gwe yayogeddeko ng’akoze ennyo okulwanyisa enguzi n’amwebaza era n’amusitula mu bantu okumwebaza mu lujjudde olw’omulimu omulungi gw’akolera eggwanga.\nYawadde ekyokulabirako nti yassaawo akakiiko akalondoola eddagala mu malwaliro nti era kakoze kinene okukwata ababba eddagala lya gavumenti, n’akakiiko akalala ke yateekawo, ke kalondoola bayinginiya ababadde bakola enguudo mu ngeri ya gadibengalye.\nYakiggumizza nti tewali muntu asukkiridde bunene mu Uganda atayinza kukwatibwa ng’alidde enguzi n’ajjukiza nti yali yaakajja mu buyinza, bwe yatandika okulwanyisa enguzi nga waliwo abawoza ‘twakalaba’, naye kati bano bonna abalinnye ku nfeete.\nYeenyumirizza ku ky’okulwa mu buyinza n’agamba nti kimuyambye okufuna obudde obumala okulwanyisa enguzi nga kati w’etuuse ekendedde mu ggwanga.


1 Bassekabaka 22 LCB - 3 Цар 22 CARSA | Biblica América Latina\n1 Bassekabaka 22 LCB - 3 Цар 22 CARSA\n1Ne wataba ntalo wakati wa Busuuli ne Isirayiri okumala emyaka esatu. 2 Naye mu mwaka ogwokusatu Yekosafaati kabaka wa Yuda n’aserengeta okugenda okukyalira kabaka wa Isirayiri. 3 Kabaka wa Isirayiri yali agambye abaami be nti, “Mumanyi nti Lamosugireyaadi kyaffe, naye ate nga tetulina kye tukola wo okukiggya ku kabaka wa Busuuli?”\n4 Mu kiseera ekyo n’abuuza Yekosafaati nti, “Onoogenda nange mu lutalo e Lamosugireyaadi?”\nYekosafaati n’addamu kabaka wa Isirayiri nti, “Nze ndi nga bw’oli abantu bange ng’abantu bo, n’embalaasi zange ng’ezizo.” 5 Naye Yekosafaati n’ayongerako nti, “Sooka weebuuze ku Mukama.”\n6 Awo kabaka wa Isirayiri n’akuŋŋaanya bannabbi awamu nga bawera ng’ebikumi bina, n’ababuuza nti, “Ŋŋende ntabaale e Lamosugireyaadi oba ndekeyo?” Ne baddamu nti, “Genda kubanga Mukama alikigabula mu mukono gwa kabaka.” 7 Naye Yekosafaati n’abuuza nti, “Wano tewaliwo nnabbi wa Mukama gwe tuyinza kwebuuzaako?”\n8 Kabaka wa Isirayiri n’addamu Yekosafaati nti, “Wakyaliyo omusajja omu gwe tuyinza okwebuuzaako eri Mukama erinnya lye ye Mikaaya[a] mutabani wa Imula naye namukyawa kubanga tewali kirungi ky’alagula ku nze, wabula ebibi.”\n10 Awo Kabaka wa Isirayiri ne Yekosafaati kabaka wa Yuda nga bambadde ebyambalo byabwe eby’obwakabaka era nga batudde ku ntebe zaabwe ez’obwakabaka mu mulyango ogwa wankaaki w’ekibuga Samaliya, nga ne bannabbi bonna balagulira awo we baali; 11 Zeddekiya mutabani wa Kenaana yali yeekoledde amayembe ag’ebyuma, n’ayogera nti, “Bw’ati bw’ayogera Mukama nti, ‘Olisindikiriza Abasuuli ne gano okutuusa lwe balisaanyizibwawo.’ ”\n14 Naye Mikaaya n’ayogera nti, “Nga Mukama bw’ali omulamu, nzija kwogera ekyo kyokka Mukama ky’anaŋŋamba.” 15 Bwe yatuuka awali kabaka, kabaka n’amubuuza nti, “Mikaaya tulumbe Lamosugireyaadi, nantiki tulekeyo?” N’amuddamu nti, “Kirumbe obe muwanguzi kubanga Mukama anakigabula mu mukono gwa kabaka.”\n16 Kabaka n’amubuuza nti, “Nnaakulayiza emirundi emeka okutegeeza amazima mu linnya lya Mukama?” 17 Nnabbi n’addamu nti, “Nalaba Isirayiri yenna ng’esaasaanye ku nsozi, ng’endiga ezitalina musumba.” Mukama n’ayogera nti, “Bano tebalina mukama waabwe, era buli omu ku bbo addeyo ewuwe mirembe.”\n18 Awo kabaka wa Isirayiri n’agamba Yekosafaati nti, “Saakugambye nti, talina kirungi ky’andagulako wabula ekibi?” 19 Mikaaya n’ayogera nti, “Noolwekyo wulira ekigambo kya Mukama nti: Nalaba Mukama ng’atudde ku ntebe ye ey’obwakabaka nga n’eggye lyonna ery’omu ggulu liyimiridde ku mukono gwe ogwa ddyo ne mukono gwe ogwa kkono. 20 Mukama n’ayogera nti, ‘Ani anaasendasenda Akabu ayambuke okulumba Lamosugireyaadi afiire eyo?’ Omu ku bo n’addamu bulala, n’omulala n’addamu bulala. 21 Ku nkomerero ne wavaayo omwoyo ne guyimirira mu maaso ga Mukama ne gwogera nti, ‘Nze nnaamusendasenda.’\n22 “Mukama n’abuuza nti, ‘Mu ngeri ki?’ Omwoyo ne guddamu nti, ‘Nzija kugenda nfuuke omwoyo ogw’obulimba mu mimwa gya bannabbi be bonna.’ Mukama n’addamu nti, ‘Ojja kusobola okumusendasenda, genda okole bw’otyo.’\n23 “Kale nno, Mukama atadde omwoyo omulimba mu mimwa gya buli nnabbi wo era Mukama amaliridde okukusaanyaawo.”\n24 Awo Zeddekiya mutabani wa Kenaana n’asembera n’akuba Mikaaya oluyi ku ttama, n’ayogera nti, “Omwoyo wa Mukama yampiseeko atya okwogera nawe?”\n25 Awo Mikaaya n’addamu nti, “Laba, ekyo onokimanya ku lunaku lw’oligenda okwekweka mu kisenge eky’omunda.”\n26 Awo kabaka wa Isirayiri n’alagira nti, “Mukwate Mikaaya, mumuzzeeyo ewa Amoni omukulu w’ekibuga, n’eri Yowaasi mutabani wa kabaka, 27 era mwogere nti, ‘Bw’ati bw’ayogera kabaka nti: muteeke omuntu ono mu kkomera, ate temumuwa ekintu kyonna okuggyako omugaati n’amazzi okutuusa lwe ndikomawo emirembe.’ ”\n28 Mikaaya n’alangirira nti, “Bw’olikomawo emirembe, Mukama nga tayogeredde mu nze.” Era n’ayongerako nti, “Mugenderere ebigambo byange, mmwe abantu mwenna.”\n29 Awo kabaka wa Isirayiri ne Yekosafaati kabaka wa Yuda ne bambuka e Lamosugireyaadi. 30 Kabaka wa Isirayiri n’agamba Yekosafaati nti, “Nzija kugenda mu lutalo nga nneefudde omuntu omulala, naye ggwe oyambale ebyambalo eby’obwakabaka.” Awo kabaka wa Isirayiri ne yeefuula omuntu omulala n’agenda mu lutalo.\n31 Kabaka w’e Busuuli yali alagidde abaduumizi b’amagaali nti, “Temulwanagana na muntu yenna, kabe mutono oba mukulu, wabula kabaka wa Isirayiri yekka.” 32 Awo abaduumizi b’amagaali bwe baalaba Yekosafaati, ne balowooza nti, “Ddala ono ye kabaka wa Isirayiri.” Ne batanula okumulumba, naye Yekosafaati n’aleekaanira waggulu, 33 abaduumizi b’amagaali ne bategeera nti si ye kabaka wa Isirayiri ne balekeraawo okumugoba.\n34 Awo omuntu omu n’amala galasa akasaale ke, ne kakwata kabaka wa Isirayiri ebyambalo bye eby’ebyuma we bigattira, n’agamba omugoba w’eggaali lye nti, “Kyusa eggaali onzigye mu lutalo, kubanga nfumitiddwa.” 35 Olutalo ne lweyongerera ddala nnyo ku lunaku olwo, era kabaka ne bamukwatirira mu gaali lye nga litunuulaganye n’Abasuuli. Omusaayi okuva mu kiwundu kye ne gukulukuta nnyo mu gaali, n’oluvannyuma n’afa. 36 Enjuba bwe yali ng’eneetera okugwa, ne waba ekirango ekyabuna mu ggye nti, “Buli muntu adde mu kibuga ky’ewaabwe, era buli muntu adde mu nsi y’ewaabwe!”\n37 Awo kabaka n’afa n’aleetebwa e Samaliya, era n’aziikibwa eyo. 38 Ne booleza eggaali lye awaali ekidiba kya Samaliya, bamalaaya we baanaabiranga, embwa ne zikomba omusaayi gwe, ng’ekigambo kya Mukama bwe kyayogerwa.\n39 Ebyafaayo ebirala eby’omulembe gwa Akabu, n’ebyo bye yakola, n’olubiri lwe yazimba n’alulongoosa n’amasanga, n’ebibuga bye yazimbako bbugwe, tebyawandiikibwa mu kitabo eky’ebyomumirembe gya bassekabaka ba Isirayiri? 40 Awo Akabu ne yeebakira wamu ne bajjajjaabe, Akaziya mutabani we n’amusikira.\n41 Awo Yekosafaati mutabani wa Asa n’atandika okufuga mu Yuda mu mwaka ogw’amakumi ana ogwa Akabu kabaka wa Isirayiri. 42 Yekosafaati yalina emyaka egy’obukulu amakumi asatu mu etaano we yatandikira okufuga, era n’afugira mu Yerusaalemi okumala emyaka amakumi abiri mu etaano. Nnyina erinnya lye ye yali Azuba muwala wa Siruki. 43 N’atambulira mu ngeri za kitaawe Asa era n’atazivaamu, ng’akola ebirungi mu maaso ga Mukama, newaakubadde nga teyaggyawo bifo bigulumivu, abantu ne beeyongeranga okuweerayo ssaddaaka n’okwokya obubaane. 44 Yekosafaati n’atabagana ne kabaka wa Isirayiri.\n45 Ebyafaayo ebirala eby’omulembe gwa Yekosafaati, ebintu bye yakola, n’amaanyi ge mu ntalo, tebyawandiikibwa mu kitabo eky’ebyomumirembe gya bassekabaka ba Yuda? 46 N’aggyirawo ddala abaalyanga ebisiyaga abaali basigaddewo mu nsi, oluvannyuma lw’omulembe gwa kitaawe Asa. 47 Awo mu biro ebyo ne wataba kabaka mu Edomu, omusigire wa kabaka n’afuga.\n48 Yekosafaati yali azimbye ekibinja eky’ebyombo okugenda e Ofiri okukimangayo zaabu, naye ne bitasobola, kubanga byonna byabbira e Eziyonigeba. 49 Mu kiseera ekyo Akaziya mutabani wa Akabu yali agambye Yekosafaati nti, “Abasajja bange ka baseeyeeye n’ababo,” naye Yekosafaati n’atakyagala.\n51 Awo Akaziya mutabani wa Akabu n’alya obwakabaka kabaka bwa Isirayiri mu Samaliya mu mwaka ogw’ekkumi n’omusanvu ogwa Yekosafaati kabaka wa Yuda, era n’afuga Isirayiri okumala emyaka ebiri. 52 N’akola ebibi mu maaso ga Mukama, ne yeeyisa nga kitaawe bwe yeeyisanga, era nga ne nnyina bwe yakolanga, ate era nga Yerobowaamu mutabani wa Nebati, eyaleetera Isirayiri okwonoona bwe yakolanga. 53 Yaweereza era n’asinza Baali, n’asunguwaza Mukama Katonda wa Isirayiri, mu ngeri zonna nga kitaawe bwe yakola.\nLCB : 1 Bassekabaka 22


Bukedde Online - Dr. Kaliisa akoleredde nnyo Obusiraamu\n'Gavumenti eggulewo ebibiina ebyolekedde e...\nOmugenzi Dr. Anas Kaliisa 70, ayogeddwako ng’atobye n’ensi okuva e Ntungamu - Ankole gye yazaalibwa n’afuuka omuntu ow’amaanyi mu ggwanga era omu ku batono abalina diguli mu byeddiini y’Obusiraamu.\nAbakungubazi nga basitudde mayiti ya Kaliisa.\nOmugenzi Dr. Anas Kaliisa 70, ayogeddwako ng'atobye n'ensi okuva e Ntungamu - Ankole gye yazaalibwa n'afuuka omuntu ow'amaanyi mu ggwanga era omu ku batono abalina diguli mu byeddiini y'Obusiraamu.\nOmulangira Nakibinge ( wakati), Sheikh Lunaanoba ( ku kkono), Supreme Mufuti ( ku ddyo) ne Hajji Moses Katongole.\nEggulo baamusaalidde mu muzikiti e Kibuli ku mukolo ogwabaddeko abamu ku beesimbyewo ku Bwapulezidenti okuli Mugisha Muntu, Bobi Wine ne Henry Tumukunde. Muto w'omugenzi ayitibwa Mufti Kaliisa yagambye nti kitaabwe Abdunoor Kaliisa ow'e Ntungamo eyafa mu 1978 yazaala abaana 18 kyokka ng'obuvunaanyizibwa bw'okubakuza yabulekera mukulu waabwe Anas Kaliisa.\nMu kiseera kino basigaddewo abaana 13 nga Kin Kaliisa akulira NBS y'asembayo obuto. Bwe yamala okuweerera baganda be ate n'addayo okusoma e Makerere gye yafunira diguli eyookubiri n'eyookusatu ey'Obwadokita. Ssente yazigyanga mu busomesa. W'afiiridde ng'atuula ku lukiiko olukulu olulamula ensonga z'Obusiraamu mu nsi yonna olwa World Jurisprudence Academy ng'akiikirira Afrika.\nBaganda b'omugenzi Kaliisa. Ku kkono ye Abdul Kaliisi, Mufuti Kaliisa ne Kin Kaliisa.\nAbadde mumanyi ku nsonga z'Obusiraamu mwalina diguli okuva ku Islamic University of Medina e Saudi Arabia ne satifikeeti mu byamateeka okuva e Makerere. Y'abadde ssentebe w'olukiiko olufuzi olwa Salam TV era nga ye yatandika ekibiina kya House of Zakkah and Waqf mu Uganda. Era nga y'akulira Salaam Charity.\nAlese abaana 13. Mu kusaala e Kibuli, Gavumenti yakiikiriddwa omumyuka owookubiri owa Katikkiro Ali Kivejinja n'omumyuka wa ssentebe Hajji Moses Kigongo. Sheikh Noor Muzaata yabawadde bonna omukisa okwogera Robert Kyagulanyi yasuubizza bw'anakwata obuyinza ajja kuyimbula Abasiraamu abaasibirwa obwereere n'okubalonda mu bifo ebisava. "Tekigenda kuddamu okulaba omukyala omusiraamu ng'agaanibwa okusiba akatambaala ng'agenda okwesimbawo.\nLoodi Mmeeya Erias Lukwago ne Sheikh Muzaata.\nAbasiraamu abagenda okubeera ab'amaanyi mu ggwanga si be b'emyaka 80, wabula ba Muwanga Kivumbi, Kazibwe Bashir. Mu Ghetto nja kugenda nziggyeyo ba Ibrahim Ssegirinya," bwe yagambye. Henry Tumukunde yatenderezza Kaliisa nti alese omukululo era tumuyigirako bingi. Gen Mugisha Muntu yasabye abantu okubalabira ku bikolwa so si bye boogera.\nYasuubizza okuleetawo obukulembeze obulimu obwenkanya abantu b'enzikiriza zonna mwe basobola okweyagalira. Kivejinja yasomye obubaka bwa Pulezidenti Museveni Hajji Kivejinja yawaddeyo amabugo ga bukadde 20 ku lwa Pulezidenti. Lt. Col. Edith Nakalema akulira ekitongole ekirwanyisa obulyi bw'enguzi mu maka g'obwapulezidenti ekya Anti- Corruption Unit yamwogeddeko ng'abadde agoberera ennyo ebyobufuzi, akoleredde nnyo enkulaakulana y'eddiini era asomesezza ebintu bingi ebimujjukirwako. Abadde mwoyo gwa ggwanga.\nSuprem Mufti Sheikh Siliman Kasule Ndirangwa ne Katikkiro wa Buganda, Charles Peter Mayiga baasaasidde omulangira Nakibinge olw'okuviibwako mukwano gwe Kaliisa. Nakibinge yavumiridde ebikolwa by'okulemesa abavuganya abamu okwogerera ku mikutu gya mawulire. Wadde ng'obulwadde bwa Corona weebuli.\nKaliisa aziikibwa leero e Nyakahita mu Ntungamo. Sheikh Kashangirwe ategezeaza nti Kaliisa abadde asasula emisaala gya ba Imaam musanvu era ng'aliko be yagulira obugaali kwe batambulira. Emizikiti gyonna e Ntungamu agitaddeko ettofaali. Kaliisa abeera Kawempe Mbogo. Baamogeddeko ng'alese eddibu.\nZahara Nalunkuma abeera ewa Kaliisa yagambye ntgi ku Lwokusatu lwe yafudde yakedde kukola dduyiro n'alya ekyenkya n'agenda okukola. Yakomyewo ku ssaawa 10.00 ez'olweggulo n'ayingira mu kisenge. Twazzeemu okuwulira ng'afudde.\nEBIKWATA KU MUGENZI KALIISA Dr. Annas Kaliisa yazaalibwa omugenzi Abdunoor Kaliisa owe Ntungamo nga b'abazaala abaana 18, kyokka nga mu kiseera kino basigadde 13. lAbadde musomesa omutendeke eyeebuuzibwako ku nsonga z'obusiraamu. Abadde alina diguli ssatu mu by'amateeka. lOkufa kwe teyalwadde kuba yakedde kukola duyiro n'agenda okukola.\nYakomyewo ku ssaawa 10 ez'olweggulo n'asaba mukazi we okumuwa eky'okulya. Kyokka yagenze okuleeta eky'okulya yamusanze agalamidde ku buliri ng'ebigere biri ku ttaka era okumukwatako ng'amaze okufa.\nBya KIZITO MUSOKE, MEDDIE\nMUSISI, ALI WASSWA\nne SARAH ZAWEDDE\nNtungamu - Ankole\nKayihura agumizza Bannayuganda ku by'okwerinda e Kololo\nPoliisi efulumizza entambula eneegobererwa e Kololo ku lunaku lw'abakyala


Bukedde Online - Afiiridde mu kibanda kya firimu e Mukono\nPoliisi n’abatuuze nga bateeka omulambo gwa Mukiibi ku kabangali.\nABASUUBUZI abakolera mu katale ka Kame Valley Market ak'e Mukono baabuutikiddwa entiisa bwe baasanze munnaabwe, Mambo Mukiibi abadde omuvuzi wa ttakisi ku luguudo lwa Kampala-Jinja nga yafiiridde mu kibanda kya firimu mu kiro ekyakeesezza Olwokubiri, ng'ateeberezebwa okuba ng'enjala ye yamusse.\nAbabadde bamumanyi, okuli Joseph Kizito, baategeezezza ng'omugenzi bw'abadde yaakakomawo okuva mu kyalo oluvannyuma lwa Pulezidenti Museveni okubayimiriza okukola.\nAbamu baategeezezza nti omugenzi yali yava dda ku ddagala eriweweeza ku siriimu olw'ebyentambula ebyagootaanyizibwa kalantiini. "Embeera ebadde mbi nnyo kubanga maama we mukadde nnyo takyasobola kulima mmere era ekyokulya babadde tebakirina. Kino kyamuwalirizza okudda ku Mmande.\nOlwaleero mbadde nneewaddeyo ndabe bwe nnyinza okumuyamba kubanga eggulo nnamulese yeebase ku kabalaza ak'ekizimbe ekimuwano mu Mukono kyokka kimbuuseeko ate okumusanga nga yafiiridde mu kibanda kya firimu," Kizito bwe yagambye.\nAbatuuze baasabye abakulembeze okukolera abantu abali ku ddagala enteekateeka enaabayamba okufuna eddagala lyabwe okwewala embeera ng'eno. Ssentebe w'akatale kano, Godfrey Sserunjogi yennyamidde olw'okufa kwa Mukiibi era ne yeewuunya engeri gye yayingidde ekibanda kino n'akifiiramu kyokka nga nabyo byali byaggalwa dda.\nAbeebyokwerinda bazze ne bakebera omulambo oluvannyuma ne gutwalibwa mu ddwaaliro e Mulago okugwekebejja kyokka poliisi n'egaana okubaako ky'eyogera ku nsonga eno\nOmuvubuka abbye Jeneza ne bagimuteekamu ng'omulambo\nEyanoba ayagala kudda\nMusajja ggwe onkoze ki kino okunfuuwa doola?


Bukedde Online - Enniimu enkola ffiga\n'Ffiga ngikuuma ereme kulaluka'\nEnviiri za 'nsesere' ziggyayo ffeesi yange\nAdded 23rd November 2013\nBETTY Musisi Nankya abeera Mutundwe, wabula ng’azaalibwa Ntebe ku Bayita Ababiri. Y’omu ku bawala abasinga obubalagavu mu kitundu gy’abeera era abafuba okwekuumira ku mulembe. Yayogedde ne PHILLIP KAGGWA ku ndabika ye n’ebintu eby’enjawulo ebimuyamba okulabika obulungi.\nOmulembe oguliwo gwa kwefaako kuba omukyala yenna ne bw’aba mulungi naye nga tafayo kwerabirira kynagu okufeedinga.\nObulamu bwange saagala kusigalira mabega wadde okwefeebya. Amaaso gange ebiseera ebisinga tegava mu maduuka kuba buli akapya akalabika obulungi nga kali ku mulembe mbeera njagala okulaba nga nkeetuusaako nsobole okulabika obulungi.\nOkugeza kibeera kinneetaagisa okukola okunoonyereza okuzuula emisono gy’engoye, enviiri, engatto, ensawo ne kalonda omulala okumanya ebinnyumira.\nBetty mu biseera bye eby'eddembe\nEno ensanyusa nnyo kuba tenkaluubiriza nga bwe kiri ku bakyala abamu. Enyumira engoye ezisinga obungi, ate ng’ekuba abasajja. Ekisooka hayiti yange yeemalirira ate ne hipusi zisikiriza abalabi. Ffiga yange ngikuuma butiribiri kuba ssaagala kweyongerako kuba omugejjo teguliimu kalungi. Kino okukituukako nneewala okulya ennyo ekisusse naddala eby’amasavu. Nnettanira okunywa enniimu. Eno ngikamula ne ngattamu amazzi agabuguma ne nnywa.\nEno nginywa emirundi ebiri ku makya n’akawungeezi. Eno ennyamba okusala ku masavu n’okukendeeza obuzito. Kuno kwe ngatta okukola dduyiro asala amasavu.\nLuno lunneeyagaza kuba si lwa kupangirira ng’abakyala abamu. Engeri gye luli lwa cokuleeti kinnyamba kuba teruboola ngoye. Ekirala luweweevu ate lunyirira. Okulukuuma nga lulabika bulungi nkozesa ekika kimu eky’ebizigo okwewala okufuukuuka.\nAte ffeesi yange ngirabirira buli kadde kuba gy’ekoma okulabika obulungi gy’ekoma n’okusikiriza. Okugikuuma ng’eyaka nkozesa pawuda, lipusitiiki, ekkalaamu ne kalonda omulala anyiriza ffeesi.\nBetty ng’alaga ezimu ku nsawo ze.\nZino nzambala okusinziira ku kifo n’omukolo gwe ng’endako.Okugeza bwe mba ng’enda kucakalako oba mu bifo eby’amasanyu ntera kwambala mmini kubanga zimpa emirembe.\nAte engeri gye nnakula obulungi sirina kye nkweka kuba entumbwe yange emalirawo.\nEngoye empanvu nazo zinnyumira wabula nsinga kuzambala nga ng’enda mu bifo eby’obuvunanyizibwa ne ku mikolo. Kuno kwe ngatta ebyambalo ebitali bimu omuli leegingi, amasuuti, empale n’ebirala.\nOkutwaliza awamu sirina nnyo kifo kya nkalakkalira gye nzigula kasita nsanga olubeera lunsanyusizza omuli empya n’ezemivumba. Ngula okuva ku 40,000/- okudda waggulu.\nOkufaananako n’engoye, engatto nnyambala emivumba n’empya kasita zibeera nga za mulembe. Ngula okuva ku 30,000/- okudda waggulu. Engatto za kakondo nzettanira naddala nga ng’enda mu bifo eby’obuvunaanyizibwa n’emikolo. Fulaati okuzinga nzambala mu biseera byange eby’eddembe.\nWano nga yeekolako.\nOkusinga njagala nnyo okubeera n’enviiri ku mutwe nga nnyingi kuba zigyayo bulungi endabika yange. Nakizuula ng’enviiri bwe ziba ennyingi ku mutwe zinnyumira ate teguswala.\nZino zimmalako ekitono ennyo 60,000/- okusinziira ku musono n’ekifo. Enviiri okuzikuuma nga zirabika bulungi nkozesa nnyo sipule n’okusiigamu ebizigo ebituufu mu kiseera ekituufu. Bino biyamba enviiri zange okuziriikiriza n’okuzikuuma nga zinyirira.\nZino nzikwata okusinziira ku mukolo, ekifo ne langi y’olugoye lwe nnyambadde.\nOkugeza ensawo ennene nzikwata nga ng’enda mu bifo eby’obuvunaanyizibwa. Obusawo obutono okusinga mbukwata mu biseera byange eby’eddembe. Nzigula okuva ku 30,000/-.\nBakansala b'e Mukono beekandazze lwa kiteeso ku UTODA ne Pioneer\nLoodi Meeya Erias Lukwago ayimirizza embalirira ya KCCA\nEmpingu ekola ki mu lukiiko


Bukedde Online - EBYENFUNA BIKAAYE; Bosco Muwonge atunze ebizimbe 6\nAvudde mu bbaala n’atuga muwala we\nEkivundu kigobye ababadde balambula eddwaaliro...\nOMUGAGGA Bosco Muwonge atunze ebizimbe bibiri omulundi gumu, abasuubuzi ababadde babikolerako ne batandika okwewuunya ekigudde ku musajja gwe baludde nga bamumanyidde mu kugula, si kutunda!\nKino kye kyali kiyitibwa Stone Corner ku Kalittunsi.\nBya JOSEPH MAKUMBI NE RONALD MUGENYI\nEbizimbe yabiguzizza Daudi Mutebi era bwe yamaze okubisonjola, n’assaawo obukwakkulizo obupya omuli n’okupaaza ssente z’obupangisa.\nAbakugu bagamba nti, embeera y’ebyenfuna ekalubye, eremesezza abantu bangi okusigala nga bakyafuna ensimbi ze basobola okuzza mu bbanka mu mitemwa emituufu gye baabagerekera nga beewola, okukkakkana nga batunze ebintu byabwe okwetaasa ku bbanja lya bbanka.\nKyokka abakugu abalala bagamba nti embeera y’ebyenfuna buli lw’ekaluba, ayanguye okutunda y’afunamu kubanga oyo abeera aguze akaluubirirwa okuggyayo ssente z’aba yagula era n’okufuna abapangisa ekizimbe kyonna okukijjuza kuba kusiitaana kubanga ssente mu bantu zibeera ntono.\nENGERI MUWONGE GY’AZZE ATUNDA EBIZIMBE\nMuwonge yasoose kutunda Boost House ku William Street n’akiguza Daudi Mutebi era waayise akaseera katono n’amuguza ne Premier Center ku Nabugabo.\nDdiiru z’ebizimbe byombi, zibalirirwa mu bukadde bwa ddoola obusoba mu 10 okusinziira ku bamuli okumpi.\nMu bbanga lya mwaka gumu gwokka, Muwonge atunze ebizimbe mukaaga okuli;\n1 Jumbo Arcade ku Nakivubo Road, kye yasooka okutunda n’akiguza Mansoor Yanga.\n2 Boost House ku William Street, yakiguzizza Daudi Mutebi.\n3 Stone Corner ku Kalittunsi yakitunzeeko ekitundu n’akiguza Ephraim Ntaganda.\n4 Superior Complex ku Ben Kiwanuka yakiguza Daudi Mutebi\n5 Premier Center kye yasembyeyo okuguza Daudi Mutebi.\n6 Nabugabo Building ekiriraanye Gagaggawala ekitunudde mu 888 Hotel ku Nabugabo nakyo yakiguzizza Daudi Mutebi.\nKu bizimbe mukaaga Muwonge by’atunze, Daudi Mutebi aguzeeko bina era kati y’abisoloozaamu ssente z’obupangisa nga ne wiiki ewedde, abasuubuzi abakolera ku Premier Center nga bakulemberwa ssentebe waabwe, Henry Nsimbe beekalakaasizza oluvannyuma lwa Mutebi okubongeza ssente z’obupangisa.\nJumbo Arcade kyagulibwa Mansoor Yanga.\nLWAKI MUWONGE ATUNZE EBIZIMBE?\nEnsonga ezitunza Muwonge ebizimbe buli omu azitaputa bubwe. Abamu bagamba nti yayingira bizinensi y’okukola amajaani kyokka yeetaaga ensimbi mpitirivu okuzissa mu “fakitole” y’amajaani; ate abalala ne bagamba nti engeri gye yagula ettundutundu eddene mu Kisenyi, yeetaaga ssente nnyingi okukulaakulanyaawo.\nBangi bagamba nti ebbanja lya bbanka limubuzizzaako obwekyusizo; kyokka waliwo n’abagamba nti yamaze kulaba nga ssente eziva mu “akeedi” zikendedde olw’embeera y’ebyenfuna eriwo; nga n’amaduuka agamu tegaliimu bapangisa, olwo n’asalawo atunde akole ebinaavaamu ssente ezeegasa.\nWabula Billy Mulindwa amanyiddwa nga Tamukedde maneja addukanya ebizimbe bya Muwonge, yategeezezza Bukedde nti, abantu bangi boogera ebitaliiko mitwe na magulu n’agamba nti omuntu okuzimba ekizimbe abeera mu bizinensi era bw’afuna omuguzi amuwa ssente ng’akibaze nti afuna amagoba ageegasa, ng’atunda.\nYagambye nti ne bwe kiba kya bbanja, “Omuntu bw’atunda ekizimbe kye okusasula ebbanja kibeeramu kabi ki?”\n“Ensonga omugagga kwe yasinzidde ne mukyalawe okugamba nti, batunde sisobola kugimanya ne bwe mba muganda we naye asobola okutunda n’agamba nti ka ngule awalala awakola okusingako oba ssente n’aziteeka mu kintu ekirala.” Tamukedde bwe yategeezezza.\nYagasseeko nti, talaba nsonga lwaki abantu bafaayo nnyo omuntu ng’atunze ekikye n’ategeeza nti omuntu okutunda ekimu ku bibye tekitegeeza nti abeera aweddemu!\nYakkaatirizza nti, “Ne bw’abeera atunze ekizimbe oba ettaka ssente n’azigulamu emmotoka, aba alina ky’alabye ky’eyinza okumugasa okusinga ekizimbe.”\nWabula waliwo abagamba nti abagagga okutunda ebizimbe, olumu bakikola ng’akakodyo k’okwongeza ababikoleramu ssente z’obupangisa nti era mu nkola eno, empapula z’obwannannyini tezikyusibwa; wabula bino Tamukedde nabyo yabisambazze n’aluyita lwali lwa Bannakampala.\nOmugagga Daudi Mutebi\nMu May w’omwaka guno, Muwonge yagugulana nnyo n’abasuubuzi be yali ayongezza ssente z’obupangisa ku Boost House era mu kwekalakaasa okwaliwo ne battirawo n’omuntu.\nOluvannyuma poliisi yategeka olukiiko lw’abasuubuzi mu kibangirizi kya Ssemateeka, era baawaliriza Muwonge okulwetabamu wabula ne balemwa okukkaanya.\nAbakayita akakodyo k’okwongeza ebisale, bakeesigamya ku kino. Bagattako n’ekirala ekigamba nti; ng’abasuubuzi baakanjulirwa\nMutebi azze n’obukwakkulizo\nDAUDI Mutebi olwamaze okugula ebimu ku bizimbe bya Muwonge n’assaawo obukwakkulizo ku babikoleramu era n’awa ekiragiro nti, “Atasobola wa ddembe okunoonya ekizimbe ekirala”\nEno y’embeera eyavuddeko abasuubuzi ku Premier Centre okwekalakaasa nga October 2, 2017 nga bawakanya okubongeza ‘lenti’ ate ng’agezaako okwekubira enduulu, alagira ne baggalawo edduuka lye.\nOkwekalakaasa nga tekunnabeerawo, baasooka kuggalawo dduuka lya ssentebe w’abasuubuzi abakolera ku kizimbe ekyo, Micheal Nsimbe gwe balumiriza nti yali akuma omuliro mu basuubuzi.\nl Mu nsengeka y’emiwendo gye yayanjulidde abasuubuzi; abafumbirako caayi ababadde basasula 50,000/- buli mwezi yabalinnyisizza n’abassa ku 600,000/-. Aba Mobile Money ababadde basasula 150,000/- yabalinnyisizza okutuuka ku 600,000/- ate amaduuka amanene agabadde gasasulirwa 2,700,000/- gaatuuse ku 3,700,000/-\nlYagaanyi ab’amaduuka okuteeka ebintu ku miryango gy’edduuka n’ebweru (display) okuggyako nga bamaze kusasula ssente ez’enjawulo.\nlKaabuyonjo yazirinnyisizza okuva ku 300/- ne zidda ku 500/- buli lw’ogendayo.\nlAmasannyalaze agabadde gasasulwa 50,000/= ku buli dduuka; yagakyusizza kati balina kusasulira ttaala era ettaala ennene bagisasulira 40,000/=\nlEnkola y’obutateesa ku bisale n’ensasula yaabyo nakyo abasuubuzi bakiwakanya.\nMutebi y’omu ku basuubuzi abaludde nga bakolera mu kibuga. Musuubuzi wa ngoye empya ku Arrow Center ku Ben Kiwanuka mu Kampala era ye nnannyini kizimbe ekyo.\nYe nnannyini Lutunga House ku Ben Kiwanuka. Bamuzaala Masaka gye yava okuyingira Kampala okusuubula, nga kati atandise kugula bagagga banne.\nHaruna Kagodo looya wa Mutebi yagambye nti, mu kugula ekizimbe kya Premier Centre, ababadde bakiddukanya baabalaze emiwendo nga gipaaziddwa okubamatiza nti ekizimbe kivaamu ssente nnyingi era nabo mu kwongeza baasinzidde ku miwendo egyo ne bongerako obusente butonotono; wabula ate abasuubuzi ne balaajana nti babongezza nnyo era bagenda kuteeseganya balabe embeera eno bw’enaakwatibwa buli kimu kitereere.\nMuwonge ekizimbe kya Boost House nakyo yakiguza Mutebi.\nAbakugu balaze ekirina okukolebwa\nDR. FRED Muhumuza asomesa ebyenfuna mu yunivasite e Makerere yagambye nti, bizinensi naddala ey’ebizimbe egenda eggwaamu ssente n’agamba nti, Muwonge ateekwa okuba ng’alina ekintu kye yabaze okutunda.\n“Oyo omusajja abantu bayinza okulowooza nti agudde oba aweddemu naye ng’alina kye yabaze okutunda ezimu ku akeedi ze; ssente aziteeke awalala ng’amaze okulaba ebyenfuna byeyongera kudobonkana.” Muhumuza bwe yategeezezza.\nYagasseeko nti, abantu bbanka be ziwambira ebintu byabwe oba bantu bannaabwe okubibatwalako abasinga balwawo okulabuka okubitunda ne basasula ebbanja ne basigazaawo ssente ezeegasa ne bazikozesa ebintu ebirala ebibazza engulu.\nYagasseeko nti, ekisinze okusuula abantu, kwewola ssente ng’amagoba bagenda kuzzaayo mangi era amagoba ge bafuna mu bizinensi ezo bwe gakendeera ne balemwa okusasula bbanka; ebintu bituuka kutundibwa nga tebatetenkanyizza kuva mu mbeera eyo nga tebalese ku ttaka.\nPolof. Augustus Nuwagaba eyeebuuzibwako ku byenfuna naye agamba nti, okwewolera ku Magoba ga bbanka agali waggulu kye kimu ku bikalubizza embeera y’ebyenfuna. Amagoba gonna abantu ge bakola, mu kifo ky’okusaasaana mu bantu, ate gazzibwa mu bbanka, olwo ssente mu bantu ne zisigala nga ntono.\nYagasseeko nti ky’ekiseera Gavumenti ezzeewo ebibiina by’obwegassi ebyaliwo nga biwa abantu ssente ne basobola okukola bizinensi; kubanga ssente z’ebibiina zisigala zitambulira mu bantu ate nga ne mu kuzzaayo z’ebeera weewoze; amagoba g’ozzaayo mu kibiina gaba matono nnyo.\nYagambye nti yalabyewo akabonero akalaga essuubi, Bbanka enkulu (Bank of Uganda) bwe yasaze amagoba kw’eweera bbanka z’ebyobusuubuzi ssente era n’awa amagezi nti bwe ganakkira ddala ne gatuuka ku bitundu 9 kijja kuyamba mu kukendeeza amagoba bbanka z’ebyobusuubuzi ze gasolooza ku beewola.\nEmbeera y’ebyenfuna yatandika okukaluba ku nkomerero ya 2015 era bizinensi nnyingi ne zitandika okuggalawo. Mu zaggalawo mwalimu n’ezirina emirandira ebweru wa Uganda nga Uchumi. Kkampuni endala nga WBS, emisolo gyakaluba ne baggalawo era embeera ezze ekaawa okukkakkana ng’amakampuni amalala amanene nga Nakumatt nago gaggaddewo.\nSuperior Complex kyagulibwa Daudi Mutebi.\nMu July wa 2016, abantu ssekinnoomu n’amakampuni 65 agali mu katuubagiro k’amabanja ga bbanka gaasaba Gavumenti egayambe egadduukirire gasobole okusasula amabanja gano wabula kabineti n’esooka egaana okugawa ssente nga baminisita bagamba nti, okuwa amakampuni ssente ng’ebyenfuna tebigonjoddwa kibeera kukola ssengavuddemu ngazzeemu.Agamu ku makampuni agaasaba okudduukirirwa kuliko:\n1 Steel Rolling Mills Ltd Jinja ebanjibwa 75,900,000,000/-\n2 Steel & Tube Kampala ebanjibwa 66,000,000,000/-\n3 Steel & Tube Kampala, 33,000,000,000/-\n4 Shumuk Aluminum Industries bagibnja 8,250,000,000/-\n5 Shumuk Aluminum Industries bagibanja 6,600,000,000/-\n6 Shumuk Aluminum Industries ebanjibwa 17,160,000,000/-\n7 Roofings Steel Mills erina ebbanja lya 201,000,000,000/-\n8 Roofings Steel Mills ebanjibwa 8,000,000,000/-\n9 BM Steels Kampala - Hoima 66,000,000,000/-\n10 Krone Uganda Ltd Kabale 2,500,000,000/-\n11 BM Steels Mbarara 902,000,000/-\n12 Colline Hotel Mukono 2,800,000,000/-\n13 Colline Hotel Mukono ebanjibwa 4,700,000,000/-\n14 Colline Hotel Mukono erina ebbanja eddala lya 1,500,000,000/-\n15 Era Colline Hotel Mukono erina ebbanja lya 4,900,000,000/-\n16 Garden Hotel Wakiso 2,400,000,000/-\n17 Serene Suites Kampala 3,089,717,400/-\n18 Era Serene Suites Kampala 528,000,000/-\n19 Sojovalo Hotel Kampala ebanjibwa 8,300,000,000/-\n20 Comfort Zone Kampala 2,920,000,000/-\n21 Kabonero Grain Millers Co. Ltd 39,600,000,000/-\n22 Ban Café Kampala 640,000,000/-\n23 Namunkekera Agro Processing Industries Ltd Nakaseke 4,800,000,000/-\n24 Job Coffee Kampala 21,300,000,000/-\nEngeri amagye gye gaasazeeko Chaka Chaka\nOmugagga Nabukeera aguze ekizimbe kya buwumbi 8 ddiiru n’erumira: Asula bubi!\nPoliisi yenyodde n'abasuubuzi ba Premier Center abakedde okwekalakaasa


Ekyabadde ku Holy City e Bwerenga nnabbi Uebert Angel okuva e Bungereza bwe yeegasse ku Bro. Ronnie Makabai ne basabira abakkiriza\nSpice Diana yeekoze obusolosolo ku bakanyama b'ebbaala bwa yeekulukuunyizza ku falayi z'empale zaabwe. Ono yabadde mu bbaala ya Amnesia ng'atongoza oluyimba lwe 'Jangu ondabe'. Yalidde mu ndago kyokka...\nEngeri abaana gye bayiiyaamu ssente mu Kampala\nKATIKKIRO Charles Peter Mayiga asabye abantu ba Buganda okwongera okwetanira obumu era bwekwate ku Kabaka nga bwebazimba enkulakulana ya Buganda okudda ku ntikko. Bino byabadde mu bubaka bwe obwamusomeddwa...


Bukedde Online - Express ezzizza Kisaaliita mu kya Bengo\nMbarara FC ekansizza 3 okwenyweza mu liigi...\nMTN edduukiridde ttiimu z'ebyalo\nKAWEEFUBE w'okudda ku maapu n'okuwona okusalwako mu liigi ya babinywera, Express emwongeddemu ggiya.\nAbazannyi ba Express mu kutendekebwa e Wankulukuku. Owookubiri ku kkono ye Ayub Kisaaliita.\nBya ISMAIL MULANGWA ne SILVANO KIBUUKA\nExpress 7-0 Wembley Boys\nYawuttudde Wembley Boys ggoolo 7-0 mu mupiira ogw'omukwano e Wankulukuku, omutendesi Shafiq Bisaso n'awaga nti, "Oluzannya olwokubiri we lunaatandikira tujja kukuba buli atusala mu maaso."\nOluzannya olusooka we lwaggweereddeko nga Express eri mu kifo kya 15 ku ttiimu 16 ezivuganya mu Azam Uganda Premier League ekireeseewo okutya mu bawagizi baayo nti yandibeera mu ttiimu essatu ezinaasalwako ku nkomerero ya sizoni.\nIsaac Kisujju, eyaliko mu Maroons, yateebye ggoolo 4, Alfred Leku abadde mu Onduparaka n'anywesa bbiri ssaako Jaliru, eyali mu ttiimu y'essaza lya Bugerere n’ateebako emu.\nBisaso yagambye nti abazannyi bano ssaako Joseph Semujju, eyakomyewo okuva ku looni mu Proline, ne Ayub Kisaaliita, abadde mu SC Villa, bagenda kuggumiza ttiimu ye. Kisaaliita y'asikidde Steven Bengo, eyagobeddwa.\n“ Wiiki gye mmaze nga nsunsula abazannyi empadde essuubi nti tujja kukuba abantu! Bakyabulamu obukodiyo bw’okugaba omupiira, okunyiga omulabe n’okuzibira naye oluzannya olwokubiri we lunaatuukira nga biteredde” bwe yagambye.\nYagasseeko nti tagenda kukkiriza bazannyi beesasira mu kisaawe n'agattako nti, "Bassemugayaavu beegobe nga bukyali." Emipiira 5 Bisaso gy'abadde ne Express, gyonna ekubiddwa.


Bukedde Online - Akasattiro: Abasibe 8 batolose ku CPS mu Kampala\nPOLIISI eri ku muyiggo gw’abasibe ab’omutawaana munaana abagambibwa okutoloka mu kaduukulu ku CPS.\nBano kwabaddeko abagambibwa okukulira akabinja k'ababbi b'emmotoka mu Kampala, n'ebitundu by'eggwanga ebirala, basatu n'ab'akabinja akateega abantu ne kababbako ssente bataano.\nEnsonda ku CPS zaategeezezza nti abasibe abavunaanibwa emisango gy'okubba emmotoka baabakwata wiiki ewedde ku luguudo lwa Jinja Road, n'abamu okumpi n'ekibangirizi kya City Square, mu Kampala.\nBano ekitongole kya Flying Squad kibadde kigenda mu maaso n'okubakunya okwogera bannaabwe be babba nabo kyokka eby'embi ne batoloka omulundi gumu. Kiteeberezebwa nti abamu ku basajja bano babadde beenyigira ne mu kutta abantu nga bababbako emmotoka.\nOkunoonyereza kulaga nti bano nga July 19, 2020 ku ssaawa 3:00 ez'ekiro, baasinzidde mu emu ku ofiisi ya Flying Squad, mwe baabadde babakuumira, ne bamenya omutayimbwa mu ddirisa oluvannyuma ne basikayo entimbe ezaabadde mu ofiisi ne bazizinga ng'omuguwa, olwo ne bayita mu ddirisa nga bakkirako ne bagwa wabweru w'ekizimbe kya CPS, ne bamalamu omusubi.\nAbasibe abalala, ensonda zigamba nti baabadde babanoonyerezaako ku bigambibwa nti babba ku Bachina ssente obukadde 300.\n"Akabinja kano kaamutawaana kubanga kasinga kubaamu bakanyama, ababaza omuntu abeera ava mu bbanka ne bamusalako ne bamubba,'' Ensonda ku bamu ku banoonyereza ku misango gino, bwe zaategeezezza.\nKigambibwa nti ab'akabinja kano basinga kutigomya bagwira omuli Abachina, n'Abazungu, ate oluusi ne basalako abadigize.\n"Abasajja bano be bamu ku baateega akulira okunoonyereza ku buzzi bw'emisango ku CPS, Joshua Tusingwire, ne bamukuba okumwogoloza oluvannyuma ne bamubbako ssente n'essimu ze gye buvuddeko," omu ku bambega bwe yatutegeezezza.\nEnsonda zaayongeddeko nti, bano okutoloka, poliisi yabadde ebatwala mu kkooti emu mu Kampala, okuvunaanibwa emisango gy'okubba n'okulumya abantu.\nKigambibwa nti omu ku bo yayasizza endabirwamu y'emmotoka mwe baabadde era okukkakkana ng'omu poliisi emukubye essasi mu kugulu.\nOmwogezi wa poliisi mu Kampala n'emiriraano, Patrick Onyango, yakakasizza okutoloka kw'abamu ku basibe n'ategeeza nti abamu ku baserikale baabwe baakwatiddwa ku nsonga eno. Yagambye nti waliwo abasibe bataano, be baakutte ku baasooka okutoloka wabula ng'omuyiggo gw'abasigaddeyo gukyagenda mu maaso.\nOnyango, okutoloka kw'abamu ku basibe yakitadde ku bulagajjavu bw'abaserikale olw'okuba abatono ate ng'abasibe bangi.\nKyokka poliisi yagaanyi okwogera ku basibe abalala abasatu, abeeyambisizza kkateni gye baaluse ng'omuguwa ku CPS, ne bakkirako ne babomba.\nkya City Square\nSsaabasumba akyalidde Bobi mu ddwaliro e Lubaga n'amunnyonnyola embeera gy'alimu\nEby'okutwala Bobi Wine ebweru bikyalubye


Bukedde Online - Ettaka ly’enkambi y’amagye lirakidde abanene\nEttaka ly’enkambi y’amagye lirakidde abanene\nSsekandi asiimye essomero lya Kkingo e Lwengo...\nEBY’OKUKUMPANYA ettaka ly’enkambi y’amagye byongedde okulanda, eyagoba ddiiru okufera Gavumenti ssente 3,800,000,000/- bwe yalonkomye abanene be yakolagana nabo.\nJoram Mugume (ku kkono) akulira akakiiko k’ettaka mu magye.\nYakozesa kkampuni ya Buwule and Mayiga Advocates okubaga ebiwandiiko n’eyali minisita Daudi Migereko.\nJoseph Mary Ssemwogerere akulira East Mengo Growers Cooperative Union Limited, yatuuyanidde mu kakiiko akabuuliriza ku mivuyo gy’ettaka nga bamutadde ku kisenge annyonnyole abaali mu lukwe lw’okufera Gavumenti.\nYasoose okujja mu kakiiko ku Lwokusatu, baamubuuzizza ebibuuzo ng’ategeeza nti yabadde abyerabidde.\nBaamulagidde akomewo ku Lwokutaano, munnamateeka John Bosco Suuza bwe yamubuuzizza ebiwandiiko bye baamutuma ng’ayanjala ngalo, omulamuzi Catherine Bamugemereire n’alagira abaselikale batwale Ssemwogerere ku ofiisi ze e Nateete baleete ebiwandiiko byonna.\nEttaka erirakidde abakulu liriko mayiro 36 ku bulooka 997 poloti 2 ne 3 e Ngoma, Nakaseke mu Bulemeezi. Kuno kwe kutudde enkambi y’amagye ey’e Kaweweta.\nEttaka lyali lya East Mengo Growers Cooperative Union Limited wabula amagye ne galitwala mu lutalo.\nGavumenti bwe yatereera ne basaba okuliyirirwa, omusango baagutwala mu kkooti era abamu ku bannamateeka abaali mu musango mu myaka gya 1993 baali ba Buwule and Mayiga Advocates.\nOluvannyuma bakkaanya ne bafuluma kkooti ensonga ne bazimalira ebweru Gavumenti n’esasula obukadde 400.\nSsemwogerere olwakomyewo n’asaba akakiiko bamuggye mu lujjudde badde mu kisenge awatali baamawulire abategeeze bye yabadde asirikidde.\nAkakiiko kaagenze mu maaso ensonga ne baziwulira mu lujjudde. Obuzibu obwali ku ttaka lino kwe kubeera nti Gavumenti yalisasula ate mu 2015 ne wabeerawo abagezigezi abaabuzaawo ekyapa ne bakolayo ekipya olwo ne basaba gavumenti eddemu okulisasula 3,800,000,000/- Ssemwogerere bwe baamutadde ku kisenge n’ategeeza nti yakakibwa okuyingira mu ddiiru kubanga batuula mu nkiiko eziwera nga yalimu n’abantu ab’enjawulo okwali Migereko era aba East Mengo baakikiirirwa Munnamateeka Francis Buwule.\nYabadde akyeremye okwogera ebirala ne bamulaga ebiteeso ebyava mu nkiiko ez’enjawulo ze yajja yeetabamu. Wano yategeezezza nti okufulumya ekyapa ekipya waliwo omukyala eyamukubira essimu n’amulagira okugenda mu minisitule y’ebyettaka anoneyo ekyapa wabula olwatuukayo n’amuwaliriza ateekeko omukono era adduke mangu akitwalire Buwule.\nAbagezigezi bwe baakizudde mu 2014 nti ettaka lino Gavumenti yabadde terikyusanga kuliggya mu mannya ga East Mengo, kwe kufuna ekyapa eky’enjawulo “Special title” wabula kino Ssemwogerere yeegaanyi okukigobako n’ategeeza nti munnamateeka yamuyitanga kussaako mukono ku biwandiiko.\nAkulira olukiiko lw’ebyettaka mu UPDF Lt. Gen. Joram Mugume, bwe yajja mu kakiiko n’ategeeza nti minisitule y’ebyokwerinda bwe yakitegeera nga baagala kuddamu kuguza Gavumenti ettaka lino n’enoonya ebiwandiiko.\nEkyabeewuunyisa nti abaaliwo mu kubasasula omulundi ogwasooka era beebamu be baali bakomyewo babasasule omulundi ogw’okubiri.\nSuuza yaleese obujulizi obulaga nti pulezidenti Museveni yassaawo akakiiko akaali kakulemberwa ssentebe wa Uganda Land Commission (ULC), Baguma Isoke okunoonyereza ku nsonga z’ettaka lye Kaweweta n’ekyapa ng’ayagala basaleko ekitundu kikozesebwe mu by’obusuubuzi.\nMu kakiiko mwalimu minisitule y’ebyokwerinda, ey’ebyensimbi, aba East Mengo abaakiikirirwa Ssemwogerere ne looya Francis Buwule ne minisitule endala ng’ezimu ku mitingi ezaatuula, nga March 20, 2015, Ssemwogerere ne looya Buwule baategeeza akakiiko nti Gavumenti tebasasulanga ssente era tebalina kiwandiiko kyonna kikakasa nga bwe baali batunzizza Gavumenti ettaka lyabwe.\nKyokka ebiwandiiko akakiiko bye kaazudde biraga nti Ssemwogerere nga March 22, 2000 yawandiikira omuwandiisi ow’enkalakkalira mu minisitule y’ebyokwerinda ng’akakasa nti baabasasula obukadde 400 era yali awaayo kyapa.\nEbiwandiiko ebirala, nga July 22, 2015 Ssemwogerere yategeeza olukiiko nti tebasasulwanga.\nYagenze okulaba nga takyalina ky’akweka: “Ow’ekitiibwa amazima mnali mmanyi nti ettaka twaliguza Gavumenti naye nnali sisobola kwogera kubanga bakama bange baali bamaze okusalawo nti ensonga erina kuba bwetyo era mu nkiiko zonna nnali nsirise,” Ssemwogerere bwe yannyonnyodde.\nOmulamuzi yamutegeezezza nti bagenda kumuwa olunaku obujulizi obulala babuwulire mu kyama kyokka yamulabudde nti alina okutegeeza akakiiko abaali bamukozesa abalala.